title: 2018 m. liepos 18 d. Komisijos sprendimas dėl pasiūlytos piliečių iniciatyvos „8 proc. Europos gyventojų badui – stop!“

text:
24.7.2018

                  LT

                  Europos Sąjungos oficialusis leidinys

                  C 260/6

         KOMISIJOS SPRENDIMAS
         2018 m. liepos 18 d.
         dėl pasiūlytos piliečių iniciatyvos „8 proc. Europos gyventojų badui – stop!“
         (Tekstas autentiškas tik anglų kalba)
         (2018/C 260/07)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „8 proc. Europos gyventojų badui – stop!“ (angl. Stop starvation for 8 % of the European population) dalykas apibūdintas taip: „Teisė į maistą įtvirtinta Visuotinėje žmogaus teisių deklaracijoje. 2016 m. Europos Sąjungos BVP buvo antras pagal dydį pasaulyje, tačiau tarp mūsų vis dar yra badaujančių žmonių.“;

                     (2)

                     nurodyti pasiūlytos piliečių iniciatyvos tikslai – „paskatinti vyriausybes spręsti vis dar labai aktualią bado problemą. Apskaičiuota, kad maisto stygių patiria 46 mln. Europos piliečių (8 proc. visų ES gyventojų) ir šis skaičius nemažėja. Iniciatyvoje bus akcentuojama ne tik tai, kad panaikinti bado problemą yra vyriausybių atsakomybė, bet ir finansinės jos pasekmės ir bus siūlomas veiksmų, kuriais galima smarkiai sumažinti šią problemą, sąrašas.“;

                     (3)

                     pasiūlytos iniciatyvos priede pateikiami konkretūs į penkias grupes suskirstyti reikalavimai: „1. Panaikinti švaistymo kultūrą, kad per dvejus metus būtų sukauptos 44 tonos maisto.“, „2. Įgyvendinti finansinių sandorių mokestį, iš kurio per metus būtų surenkama 30 mlrd. EUR.“, „3. Bado problemą turi spręsti valdžios institucijos, o ne labdaros organizacijos.“, „4. Spekuliavimas maistu.“ ir „5. Kokybinis pasiūlymas.“, kuriuo siekiama, kad „valstybėse būtų vykdomos inovacijos, skirtos prieigai prie remiamo maisto gerinti“;

                     (4)

                     Europos Sąjungos sutartimi sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (5)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;

                     (6)

                     gali būti priimami Sutartims įgyvendinti reikalingi Sąjungos teisės aktai, kuriais:

                                 —

                                 remiantis SESV 113 straipsniu būtų priimtos nuostatos dėl apyvartos mokesčius, akcizus ir kitas netiesioginio apmokestinimo formas reglamentuojančių teisės aktų suderinimo, būtino siekiant užtikrinti, kad būtų sukurta ir imtų veikti vidaus rinka ir būtų išvengta konkurencijos iškraipymo;

                                 —

                                 remiantis SESV 114 straipsniu būtų nustatomos priemonės valstybių narių įstatymų ir kitų teisės aktų nuostatoms, skirtoms vidaus rinkai sukurti ir veikti, suderinti;

                                 —

                                 remiantis SESV 175 straipsnio trečia pastraipa būtų imamasi tam tikrų su struktūriniais fondais nesusijusių veiksmų ir, kaip numatyta SESV 174 straipsnyje, siekiama skatinti visokeriopą darnią Sąjungos plėtrą, plėtojama ir vykdoma veikla, padedanti stiprinti Sąjungos ekonominę, socialinę ir teritorinę sanglaudą;

                                 —

                                 remiantis SESV 192 straipsnio 1 dalimi būtų siekiama išlaikyti, saugoti ir gerinti aplinkos kokybę, saugoti žmonių sveikatą, apdairiai ir racionaliai naudoti gamtos išteklius ir remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita;

                                 —

                                 remiantis SESV 311 straipsniu būtų nustatomos nuostatos ir įgyvendinimo priemonės, susijusios su Sąjungos biudžeto nuosavų išteklių sistema, įskaitant naujų nuosavų išteklių kategorijų nustatymą arba esamų kategorijų panaikinimą;

                                 —

                                 remiantis SESV 322 straipsnio 1 dalies a punktu būtų nustatomos finansinio pobūdžio taisyklės, kuriomis visų pirma nustatoma Sąjungos biudžeto sudarymo ir vykdymo tvarka;

                     (7)

                     dėl tų priežasčių nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (8)

                     be to, pagal Reglamento (ES) Nr. 211/2011 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška ar nepagrįsta ir ji akivaizdžiai neprieštarauja Sąjungos vertybėms, nustatytoms Europos Sąjungos sutarties 2 straipsnyje;

                     (9)

                     todėl pasiūlyta piliečių iniciatyva „8 proc. Europos gyventojų badui – stop!“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Pasiūlyta piliečių iniciatyva „8 proc. Europos gyventojų badui – stop!“ užregistruojama.

            2 straipsnis
            Šis sprendimas įsigalioja 2018 m. liepos 19 d.

            3 straipsnis
            Šis sprendimas skirtas pasiūlytos piliečių iniciatyvos „8 proc. Europos gyventojų badui – stop!“ organizatoriams (piliečių komiteto nariams), kuriems, kaip kontaktiniai asmenys, atstovauja [pasikonsultavus su organizatoriais asmens duomenys ištrinti].

            Priimta Briuselyje 2018 m. liepos 18 d.

                  Komisijos vardu

               Frans TIMMERMANS

                  Pirmasis pirmininko pavaduotojas

            (1)  OL L 65, 2011 3 11, p. 1.


23.8.2018

               LT

               Europos Sąjungos oficialusis leidinys

               C 298/151

      P8_TA(2017)0132
      Prašymas atšaukti António Marinho e Pinto imunitetą
      2017 m. balandžio 27 d. Europos Parlamento sprendimas dėl prašymo atšaukti António Marinho e Pinto imunitetą (2016/2294(IMM))
      (2018/C 298/20)

         Europos Parlamentas,

                  —

                  atsižvelgdamas į Vakarų Lisabonos apygardos (Ueiro) teismo teisėjo Miguelio Pereiros da Rosos 2016 m. rugsėjo 23 d. perduotą prašymą atšaukti António Marinho e Pinto imunitetą (4759/15.2TDLSB), kuris susijęs su dėl jo pradėtu baudžiamuoju procesu ir kuris buvo paskelbtas 2016 m. spalio 24 d. plenariniame posėdyje,

                  —

                  atsižvelgdamas į 2016 m. gruodžio 12 d. atsakingos generalinio prokuroro pavaduotojos raštą, kuriame užrašyti António Marinho e Pinto pasakyti žodžiai,

                  —

                  išklausęs António Marinho e Pinto paaiškinimus 2017 m. kovo 22 d. pagal Darbo tvarkos taisyklių 9 straipsnio 6 dalį,

                  —

                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

                  —

                  atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

                  —

                  atsižvelgdamas į 1993 m. kovo 1 d. Įstatymo Nr. 7/93 dėl Portugalijos parlamento narių statuto 11 straipsnio 1, 2, 3 ir 5 dalis ir 2011 m. spalio 10 d. Generalinės prokuratūros raštą Nr. 3/2011,

                  —

                  atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

                  —

                  atsižvelgdamas į Teisės reikalų komiteto pranešimą (A8-0163/2017),

                  A.

                  kadangi Vakarų Lisabonos apygardos (Ueiro) teismo teisėjas paprašė atšaukti Europos Parlamento nario António Marinho e Pinto imunitetą dėl baudžiamojo proceso, pradėto dėl įtarimų padarius nusikalstamą veiką;

                  B.

                  kadangi António Marinho e Pinto imunitetą norima atšaukti dėl įtarimų šmeižus sunkinančiomis aplinkybėmis (veika, kuri yra numatyta Portugalijos baudžiamojo proceso 180 straipsnio 1 dalyje ir 183 straipsnio 2 dalyje ir už kurią gali būti skiriama iki dvejų metų laisvės atėmimo bausmė) ir įžeidus organizaciją, tarnybą ar juridinį asmenį (veika, kuri yra numatyta Portugalijos baudžiamojo proceso 187 straipsnio 1 dalyje ir 2 dalies a punkte ir už kurią gali būti skiriama iki dvejų metų laisvės atėmimo bausmė);

                  C.

                  kadangi Lisabonos labdaringa organizacija „Santa Casa da Misericórdia de Lisboa“ pateikė skundą dėl António Marinho e Pinto;

                  D.

                  kadangi skunde minimi pareiškimai, kuriuos António Marinho e Pinto padarė 2015 m. gegužės 30 d. duodamas interviu Portugalijos televizijos kanalo „SIC Notícias“ programoje „A Propósito“, kurią vedė António José Teixeira ir kuri buvo transliuojama 21 val.; šioje laidoje jis pasakė tokius žodžius: „Kalbant apie socialinę apsaugą, galiu pasakyti, kad solidarumo aspektas turėtų būti atskirtas. Tai valstybės reikalas ir neturėtų būti finansuojamas darbuotojų pensijų sąskaita. Suprantate? Tai turi būti finansuojama iš valstybės biudžeto. Socialinis solidarumas turi būti užtikrinamas per mokesčius ir per tą milžinišką instituciją – „Misericórdia de Lisboa“, kuri valdo milijonus, bet pinigai yra iššvaistomi, dažniausiai siekiant asmeninės naudos arba dėl asmeninių priežasčių. […] Manau, kad Manuel Rebelo de Sousa būtų geriau nei Pedro Santana Lopes, atsižvelgiant į tai, ką patyrėme valdant P. Santanai Lopesui. Iš tiesų buvo gera matyti, kaip „Santa Casa da Misericórdia de Lisboa“ vadovas dirbo siekdamas paremti savo kandidatūrą ir kokias priemones ir išteklius jis tuo tikslu naudojo.“;

                  E.

                  kadangi Protokolo Nr. 7 dėl Europos Sąjungos privilegijų ir imunitetų 8 straipsnyje nustatyta, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;

                  F.

                  kadangi Europos Sąjungos Teisingumo Teismas nustatė, jog tam, kad būtų taikomas imunitetas, nuomonė turi būti pareikšta Parlamento nario, einančio savo pareigas, o tai reiškia, kad turi būti ryšys tarp pareikštos nuomonės ir Parlamento nario pareigų; toks ryšys turi būti tiesioginis ir akivaizdus (2);

                  G.

                  kadangi minėto protokolo 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;

                  H.

                  kadangi pagal 1993 m. kovo 1 d. Įstatymo Nr. 7/93 dėl Portugalijos parlamento narių statuto 11 straipsnio 1, 2, 3 ir 5 dalis ir 2011 m. spalio 10 d. Generalinės prokuratūros raštą Nr. 3/2011 António de Sousa Marinho e Pinto negali būti apklausiamas kaip kaltinamasis ir jam negali būti pateikiami kaltinimai, kol negautas išankstinis Europos Parlamento leidimas;

                  I.

                  kadangi veika, kuria įtariamas António Marinho e Pinto, neturi tiesioginio ar akivaizdaus ryšio su jo vykdomomis Europos Parlamento nario pareigomis; ji veikiau susijusi su visiškai nacionalinio pobūdžio veikla, nes žodžiai buvo pasakyti Portugalijoje transliuotoje laidoje Portugalijai būdinga tema, susijusia su asociacijos, kuri reguliuojama pagal nacionalinę teisę, valdymu;

                  J.

                  kadangi, atsižvelgiant į tai, veika, kuria įtariamas Europos Parlamento narys, nėra susijusi su jam einant pareigas pareikšta nuomone ar balsavimu, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;

                  K.

                  kadangi akivaizdu, kad tarp pateikto kaltinimo ir António Marinho e Pinto, kaip Europos Parlamento nario, statuso nėra jokio ryšio;

                  L.

                  kadangi nėra pagrindo įtarti, kad esama fumus persecutionis atvejo, t. y. pakankamai rimtos ir tikslios prielaidos, kad procesas buvo pradėtas siekiant pakenkti Parlamento nario politinei reputacijai;

                  1.

                  nusprendžia atšaukti António Marinho e Pinto imunitetą;

                  2.

                  paveda Pirmininkui nedelsiant perduoti šį sprendimą ir atsakingo komiteto pranešimą Vakarų Lisabonos apygardos (Ueiro) teismo teisėjui ir António Marinho e Pinto.

         (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.

         (2)  Sujungtos bylos T-346/11 ir T-347/11, Gollnisch / Parlamentas, minėtas sprendimas.


title: 2018 m. rugsėjo 6 d. Komisijos sprendimas (ES) 2018/1220 dėl Europos Parlamento ir Tarybos reglamento (ES, Euratomas) 2018/1046 143 straipsnyje nurodytos komisijos darbo tvarkos taisyklių

text:
7.9.2018

                  LT

                  Europos Sąjungos oficialusis leidinys

                  L 226/7

         KOMISIJOS SPRENDIMAS (ES) 2018/1220
         2018 m. rugsėjo 6 d.
         dėl Europos Parlamento ir Tarybos reglamento (ES, Euratomas) 2018/1046 143 straipsnyje nurodytos komisijos darbo tvarkos taisyklių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES bei panaikinamas Reglamentas (ES, Euratomas) Nr. 966/2012 (1), ypač į jo 143 straipsnio 4 dalį,
         kadangi:

                     (1)

                     Reglamentu (ES, Euratomas) 2018/1046 pakeistas Europos Parlamento ir Tarybos reglamentas (ES, Euratomas) Nr. 966/2012 (2) ir įsteigta komisija, atsakinga už tam tikrų situacijų, dėl kurių ekonominės veiklos vykdytojams draudžiama dalyvauti procedūroje, centralizuotą vertinimą ir atitinkamų rekomendacijų priėmimą (toliau – komisija);

                     (2)

                     Reglamente (ES, Euratomas) 2018/1046 nustatyta, kad komisijos kompetencija apima nuomonių ir rekomendacijų teikimą siekiant nustatyti, ar įvyko finansinis pažeidimas; reikėtų jos darbo tvarkos taisyklėse nustatyti, kaip turėtų būti naudojamasi tokia kompetencija;

                     (3)

                     Reglamento (ES, Euratomas) 2018/1046 143 straipsniu nustatyta komisijos sudėtis, pirmininko skyrimo tvarka ir interesų konfliktų valdymas. Jame numatyta, kad šios komisijos darbo tvarkos taisykles priima Komisija ir kad komisijai padeda Komisijos įsteigtas nuolatinis sekretoriatas;

                     (4)

                     siekiant užtikrinti komisijos darbo tęstinumą ir tinkamą veiklą, reikėtų tiksliai nustatyti pirmininko skyrimo ir atleidimo tvarką ir pirmininko pavadavimo tvarką, kai jo nėra arba jis negali eiti savo pareigų;

                     (5)

                     siekiant užtikrinti komisijos darbo tęstinumą ir tinkamą veiklą, taip pat reikia nustatyti išsamias komisijos sudėties kiekvienu konkrečiu atveju taisykles, visų pirma dėl dviejų nuolatinių narių, jų pavaduotojų ir papildomo nario, atstovaujančio kompetentingam leidimus suteikiančiam pareigūnui, paskyrimo;

                     (6)

                     būtina patikslinti, kad stebėtojai dalyvauja komisijos posėdžiuose, ypač siekiant užtikrinti, kad ji būtų visapusiškai ir tinkamai informuota;

                     (7)

                     kad komisija būtų deramai administruojama, reikėtų patikslinti pagalbines funkcijas, kurias, vykdydamas veiklą, komisijos labui atlieka nuolatinis sekretoriatas;

                     (8)

                     reikėtų patikslinti tvarką, pagal kurią kreipiamasi į komisiją, visų pirma būtiną bylos turinį;

                     (9)

                     atsižvelgiant į ekonominės veiklos vykdytojų interesus, būtina nustatyti tvarką, kuria užtikrinama, kad nebūtų pažeidžiama jų teisė būti išklausytiems;

                     (10)

                     reikėtų nustatyti praktinę komisijos ir Europos kovos su sukčiavimu tarnybos (OLAF) glaudaus bendradarbiavimo tvarką atsižvelgiant į Komisijos ir OLAF susitarimą dėl bendradarbiavimo ir savalaikio keitimosi informacija administracinės tvarkos;

                     (11)

                     reikėtų paaiškinti komisijos rekomendacijų ir nuomonių priėmimo taisykles;

                     (12)

                     kadangi komisija pakeičia Reglamento (ES, Euratomas) Nr. 966/2012 73 straipsnio 6 dalyje numatytą komisiją ir pakeičia to reglamento 108 straipsnio 4 dalyje numatytą komisiją, reikėtų panaikinti abu Komisijos sprendimus C(2011) 6109 final ir (ES) 2015/2463 (3), susijusius su minėtų komisijų darbo tvarkos taisyklėmis;

                     (13)

                     asmeninio pobūdžio duomenis komisija ir nuolatinis sekretoriatas turi tvarkyti pagal Europos Parlamento ir Tarybos reglamentą (EB) Nr. 45/2001 (4);

                     (14)

                     komisijos priimtoms rekomendacijoms taikomas Europos Parlamento ir Tarybos reglamentas (EB) Nr. 1049/2001 (5),

               PRIĖMĖ ŠĮ SPRENDIMĄ:
         I SKYRIUS

            BENDROSIOS NUOSTATOS

            1 straipsnis
            Dalykas
            Šiuo sprendimu nustatomos komisijos, nurodytos Reglamento (ES, Euratomas) 2018/1046 143 straipsnyje, darbo tvarkos taisyklės.

            2 straipsnis
            Pirmininko ir jo pavaduotojo skyrimas, tarnybos nutraukimas ir atšaukimas

               1.   Komisija pirmininką skiria nepratęsiamai penkerių metų kadencijai pagal kvietimą pareikšti susidomėjimą. Jo kadencija pradedama skaičiuoti nuo paskyrimo sprendime šiuo tikslu nurodytos dienos. Šis sprendimas skelbiamas Europos Sąjungos oficialiojo leidinio C serijoje.

               2.   Pirmininkas skiriamas atlikti Kitų Europos Sąjungos tarnautojų įdarbinimo sąlygų 5 straipsnyje apibrėžto Komisijos specialiojo patarėjo funkciją. Jo, kaip specialiojo patarėjo, sutartyje visapusiškai gerbiama jo nepriklausomybė ir nedaromas poveikis jo kadencijos trukmei.

               3.   Komisija gali atšaukti pirmininką iš pareigų, jei jis nebeatitinka jo pareigoms keliamų reikalavimų.

               4.   Pirmininko skyrimo, tarnybos nutraukimo ir atšaukimo taisyklės taip pat taikomos jo pavaduotojui. Šio straipsnio 1–3 dalių ir Reglamento (ES, Euratomas) 2018/1046 143 straipsnio nuostatos taip pat taikomos jo pavaduotojui.

            3 straipsnis
            Pirmininko pavadavimas

               1.   Jei pirmininkas negali eiti savo pareigų, pareigas vykdo jo pavaduotojas.

               2.   Jei pirmininko vieta yra laisva, jo pareigas jo pavaduotojas eina tol, kol paskiriamas naujas pirmininkas.

               3.   Jei pareigų negali eiti nei pirmininkas, nei jo pavaduotojas, pareigas eina nuolatinis seniausias Komisijai atstovaujantis narys.

            4 straipsnis
            Pirmininko įgaliojimai

               1.   Pirmininkas atstovauja komisijai.

               2.   Jis pirmininkauja posėdžių metu ir organizuoja darbą.

               3.   Jam šiuo tikslu padeda 7 straipsnyje nurodytas nuolatinis sekretoriatas.

               4.   Pirmininkas gali įgalioti kiekvieną nuolatinį narį, atstovaujantį Komisijai, jo vardu ir už jį pasirašyti su konkrečia byla ar administraciniais reikalais susijusius dokumentus, duodamas jiems instrukcijas.

               5.   Pasikonsultavęs su nuolatiniais nariais, jis nustato komisijos posėdžių tvarkaraštį.

               6.   Jis vykdo kitus šiuo sprendimu jam pavestus įgaliojimus.

            5 straipsnis
            Kitų komisijos narių ir jų pavaduotojų skyrimas

               1.   Vienas iš dviejų nuolatinių komisijos narių, atstovaujančių Komisijai, kaip nurodyta Reglamento (ES, Euratomas) 2018/1046 143 straipsnio 2 dalies b punkte, yra Biudžeto generalinio direktorato Centrinės finansų tarnybos direktorius. Biudžeto generalinis direktorius paskiria AD 11 arba aukštesnio lygio pareigūną, kuris pavaduoja tą nuolatinį narį.
               Biudžeto generalinis direktorius skiria antrąjį nuolatinį narį, atstovaujantį Komisijai, ir jo pavaduotoją ad personam iš atitinkamai ne žemesnių kaip AD 14 ir AD 11 lygių Komisijos pareigūnų.

               2.   Narys, atstovaujantis kompetentingam leidimus suteikiančiam pareigūnui (toliau – prašymą teikianti institucija), ir jo pavaduotojas yra pareigūnai ar laikinieji darbuotojai, skiriami pagal atitinkamos institucijos, organo ar įstaigos darbo tvarkos taisykles ir vidaus administracines taisykles, kaip nurodyta Reglamento (ES, Euratomas) 2018/1046 73 straipsnio 3 dalyje. Jie užima bent skyriaus vadovo arba delegacijos vadovo pareigas.

            6 straipsnis
            Stebėtojai

               1.   Stebėtojai dalyvauja komisijos svarstymuose, bet nedalyvauja priimant rekomendacijas.

               2.   Komisijos teisės tarnyba turi visas teises į stebėtojo statusą dėl kiekvienos komisijai pateiktos bylos ir pateikia pastabas savo iniciatyva arba pirmininko prašymu. Tam tikslui vienas iš jos narių dalyvauja visuose komisijos svarstymuose. Teisės tarnyba informuojama apie visas rašytines procedūras.

               3.   Tais atvejais, kai prašymą teikiančios institucijos prašymas pagrįstas, visų pirma, Europos kovos su sukčiavimu tarnybos (OLAF) perduota informacija, OLAF atstovas dalyvauja komisijos posėdžiuose ir žodinėse ir rašytinėse procedūrose. Jis gali teikti pastabas savo iniciatyva arba pirmininko prašymu.

               4.   Kitų bylų atvejais pirmininko prašymu OLAF gali būti prašoma pateikti informacijos ar nuomonių.

               5.   Be prašymą teikiančios institucijos, stebėtojų statusą turi ir kiti Komisijos, jos įsteigtos Europos įstaigos, vykdomosios agentūros, kitos institucijos arba kito Europos organo arba įstaigos leidimus suteikiantys pareigūnai, susiję su komisijai pateikta byla. Šie leidimus suteikiantys pareigūnai gali dalyvauti komisijos svarstymuose, yra informuojami apie rašytines procedūras ir pirmininko prašymu pateikia pastabas žodžiu ir raštu.

               6.   Pasikonsultavęs su nuolatiniais komisijos nariais, pirmininkas gali pakviesti kitus stebėtojus dalyvauti komisijos svarstymuose ir prašyti pateikti pastabas žodžiu ir raštu.

            7 straipsnis
            Nuolatinis sekretoriatas

               1.   Nuolatinį komisijos sekretoriatą iš savo pareigūnų ar darbuotojų skiria Biudžeto generalinis direktoratas; sekretoriatas yra administracinis šio direktorato padalinys.

               2.   Vadovaujamas pirmininko, nuolatinis sekretoriatas:

                           a)

                           tikrina prašymą teikiančių institucijų, jų paskirtų atstovų ir stebėtojų statusą;

                           b)

                           tikrina, ar perduodamos bylos yra išsamios ir ar jose yra visi būtini dokumentai ir informacija, įskaitant informacinį dokumentą;

                           c)

                           parenka kitus leidimus suteikiančius pareigūnus, susijusius su byla, kurie gali būti siūlomi kaip stebėtojai;

                           d)

                           organizuoja būtinus formalumus ir palaiko ryšius su prašymą teikiančia institucija, Komisijos teisės tarnyba ir kitomis įstaigomis, kurios yra arba gali būti susijusios su byla, kad gautų atnaujintą bylų informaciją;

                           e)

                           rengia projektus, teikiamus nagrinėti komisijai, ir perduoda juos pirmininkui, kitiems nariams ir stebėtojams, kurie pakviesti dalyvauti nagrinėjant bylą;

                           f)

                           siūlo pirmininkui komisijos posėdžių tvarkaraščio projektą;

                           g)

                           rengia komisijos posėdžių darbotvarkės projektą ir perduoda jį komisijos nariams ir posėdžių dalyviams;

                           h)

                           tikrina, ar yra asmenų ir dokumentų, kurių reikia, kad komisijos svarstymai vyktų laikantis taisyklių;

                           i)

                           dalyvauja komisijos svarstymuose ir užtikrina jų tęstinumą;

                           j)

                           parengia kiekvieno posėdžio, susijusio su byla, protokolo santrauką ir pateikia jį nariams;

                           k)

                           siunčia pranešimus ekonominės veiklos vykdytojams;

                           l)

                           praneša prašymą teikiančiai institucijai apie komisijos priimtas rekomendacijas;

                           m)

                           prižiūri, kaip tvarkoma bet kokia komisijai skirta arba su jos veikla susijusi korespondencija;

                           n)

                           tvarko komisijos priimtų rekomendacijų ir kompetentingo leidimus suteikiančio pareigūno priimtų sprendimų registrą;

                           o)

                           užtikrina, kad būtų skelbiami sprendimai dėl draudimo dalyvauti procedūroje ir finansinių nuobaudų, nurodyti Reglamento (ES, Euratomas) 2018/1046 140 straipsnyje.

            8 straipsnis
            Interesų konfliktų prevencija ir valdymas

               1.   Tais atvejais, kai pirmininkas ar jo pavaduotojas, bet kuris kitas narys ar jo pavaduotojas, komisijos sekretoriatą sudarantys pareigūnai ar kiti darbuotojai, taip pat visi kiti komisijos posėdžiuose dalyvaujantys asmenys arba su kurios nors bylos dokumentais susipažinę asmenys patenka į situaciją, galinčią sukelti interesų konfliktą, jie nedelsdami apie tai informuoja kitus narius ir sekretoriatą. Tas pats taikoma tais atvejais, kai jų situacija gali būti objektyviai suvokiama kaip interesų konfliktas.

               2.   Nė vienas iš 1 dalyje nurodytų asmenų nedalyvauja svarstymuose arba priimant rekomendaciją. Į bylą įtraukiamas įrašas apie tai, kaip buvo atsižvelgta į interesų konflikto riziką.

            9 straipsnis
            OLAF ir komisijos bendradarbiavimas

               1.   OLAF glaudžiai bendradarbiauja su komisija pagal Europos Parlamento ir Tarybos reglamentą (ES, Euratomas) Nr. 883/2013 (6), tinkamai atsižvelgdama į tai, kad nebūtų pažeistos procesinės ir pagrindinės teisės ir kad būtų apsaugoti informatoriai.

               2.   Jei prašymą teikiančios institucijos prašymas grindžiamas OLAF perduota informacija, komisija, prieš išsiųsdama pranešimą ekonominės veiklos vykdytojui, konsultuojasi su OLAF, kad nebūtų pakenkta OLAF atliekamų arba koordinuojamų teisminių procesų ir tyrimų konfidencialumui, įskaitant informatorių apsaugą, ir nacionalinių tyrimų ir teisminių procesų, jei apie tokius žinoma, konfidencialumui.

               3.   Norint ekonominės veiklos vykdytojams arba jų įgaliotiniams perduoti informaciją, gautą atlikus tyrimus arba susijusią su OLAF atliekamais arba koordinuojamais tyrimais, būtinas OLAF sutikimas.

            10 straipsnis
            Kreipimasis į komisiją

               1.   Į komisiją su prašymu pateikti rekomendaciją gali kreiptis bet kuris Komisijos, kitos institucijos, Komisijos įsteigtos Europos įstaigos, vykdomosios agentūros, kitos Europos tarnybos, įstaigos arba agentūros įgaliotas leidimus suteikiantis pareigūnas.
               Kai kreipiasi Komisijai nepriklausanti institucija, nuolatinis sekretoriatas nedelsdamas užmezga reikiamus ryšius, kad būtų užtikrintas su konkrečia byla susijusių mainų konfidencialumas.

               2.   Prašymai konfidencialiai siunčiami sekretoriatui e. paštu Panel-secretariat-BUDG@ec.europa.eu.

               3.   Jeigu prašymą teikianti institucija gauna informacijos, nurodytos Reglamento (ES, Euratomas) 2018/1046 136 straipsnyje, į komisiją ji kreipiasi kuo greičiau, kai tik gauna tą informaciją, išskyrus tinkamai pagrįstus atvejus.

               4.   Prašyme pateikti rekomendaciją pateikiama visa informacija, kurios reikalaujama Reglamento (ES, Euratomas) 2018/1046 142 straipsnio 3 dalyje nurodytose nuostatose. Jame taip pat pateikiama kita atitinkama to reglamento 136 straipsnyje nurodyta informacija, įskaitant, jei reikia, OLAF ataskaitas. Jame yra tinkamai užpildytas informacinis dokumentas.

            11 straipsnis
            Komisijos sušaukimas
            Komisija renkasi į posėdį, kurį sušaukia jos pirmininkas, kad:

                        a)

                        būtų nustatytas preliminarus teisinis kvalifikavimas, kaip nurodyta Reglamento (ES, Euratomas) 2018/1046 136 straipsnio 2 dalyje, apie kurį būtų galima pranešti atitinkamam ekonominės veiklos vykdytojui;

                        b)

                        būtų priimta rekomendacija, kaip nurodyta Reglamento (ES, Euratomas) 2018/1046 143 straipsnio 6 dalyje;

                        c)

                        būtų aptarti su komisijos veikla susiję klausimai.

            12 straipsnis
            Rašytinė procedūra
            Pirmininko iniciatyva arba kito komisijos nario prašymu faktai ir preliminarus teisinis kvalifikavimas gali būti nustatomi, o rekomendacija priimama pagal rašytinę procedūrą. Bet kuris komisijos narys gali prieštarauti rašytinės procedūros taikymui. Šioje procedūroje dalyvauja stebėtojai.

            13 straipsnis
            Ekonominės veiklos vykdytojo teisė būti išklausytam

               1.   Išskyrus atvejus, kai yra įtikinamų teisėtų priežasčių išsaugoti tyrimo ar nacionalinio teismo proceso konfidencialumą, ekonominės veiklos vykdytojas turi teisę pateikti pastabas pagal Reglamento (ES, Euratomas) 2018/1046 143 straipsnio 5 dalį.

               2.   Atsižvelgiant į Reglamento (ES, Euratomas) 2018/1046 143 straipsnio 5 dalį, jam išsiunčiamas pranešimas apie faktus ir jų preliminarų teisinį kvalifikavimą, kuriame komisija atsižvelgia tik į tuos dokumentus, su kuriais ekonominės veiklos vykdytojas galėjo susipažinti. Paprastai toks pranešimas siunčiamas elektroniniu paštu.

               3.   Ekonominės veiklos vykdytojas pastabas ir galimus priedus sekretoriatui raštu siunčia e. paštu Panel-secretariat-BUDG@ec.europa.eu arba pranešime nurodytu e. pašto adresu elektroniniu formatu kaip standartinę elektroninę rinkmeną, sukurtą naudojant įprastą biuro programą.

               4.   Rašytinės pastabos neturi būti ilgesnės kaip 10 puslapių, neskaičiuojant priedų, išskyrus tinkamai pagrįstus atvejus dėl teisinių ar faktinių aspektų sudėtingumo.

               5.   Paprastai ekonominės veiklos vykdytojui suteikiamas trijų savaičių laikotarpis pastaboms pateikti. Šis laikotarpis pradedamas skaičiuoti kitą dieną po pranešimo apie faktus ir jų preliminaraus teisinio kvalifikavimo. Kai ekonominės veiklos vykdytojas sutartimi sutinka susisiekti su kompetentingu leidimus suteikiančiu pareigūnu elektroninėmis priemonėmis, pranešimas siunčiamas naudojant tokias priemones.

               6.   Išimtiniais atvejais, ekonominės veiklos vykdytojui pateikus pagrįstą prašymą, terminas gali būti pratęstas, bet ne ilgesniam nei pusės pradinio termino laikotarpiui.

               7.   Pasibaigus terminui ir negavus tinkamai pagrįsto prašymo pratęsti terminą arba pasibaigus pratęstam terminui prieštaravimo procedūra nutraukiama.

               8.   Jei pirmininkas konstatuoja, kad ekonominės veiklos vykdytojas nepateikė pastabų per nustatytą terminą, procedūra tęsiama ir pirmininkas sušaukia komisijos posėdį, kad būtų priimta rekomendacija.

            14 straipsnis
            Raštų ir rekomendacijų priėmimas
            Pirmininkas ir kiti nariai stengiasi pasiekti bendrą sutarimą dėl pranešimo, kuriuo atitinkamas ekonominių operacijų vykdytojas informuojamas apie faktus, kuriais jis kaltinamas, ir apie jų preliminarų teisinį klasifikavimą, ir vėliau dėl rekomendacijos turinio.
            Nepavykus to padaryti, sprendimas priimamas balsų dauguma tokia tvarka:

                        a)

                        pirmininkas turi vieną balsą;

                        b)

                        du nuolatiniai nariai turi vieną bendrą balsą;

                        c)

                        narys, atstovaujantis prašymą teikiančiai institucijai, turi vieną balsą.

            15 straipsnis
            Pranešimas apie rekomendaciją
            Komisija apie savo rekomendaciją praneša prašymą teikiančiai institucijai ir stebėtojams.

            16 straipsnis
            Bylos nagrinėjimo terminai

               1.   Po to, kai sekretoriatas patikrina kreipimąsi ir išnagrinėja bylos medžiagą pagal taikytinas 7 straipsnio nuostatas, jis siunčia jį komisijos pirmininkui ir nariams. Pirmininkas, esant reikalui, paprašęs imtis papildomų tikrinimo ar tyrimo priemonių, konstatuoja, kad byla parengti nagrinėti.

               2.   Procedūros. kuri prasideda, kai pirmininkas konstatuoja, kad byla parengta nagrinėti, ir pasibaigia pateikus nuomonę ir, reikalui esant, rekomendaciją prašymą teikiančiai institucijai, trukmė paprastai neviršija trijų mėnesių. Šį laikotarpį pirmininkas gali pratęsti, visų pirma siekdamas užtikrinti, kad būtų paisoma teisės būti išklausytam.

            17 straipsnis
            Veiklos ir svarstymų konfidencialumas
            Nedarant poveikio Reglamento (ES, Euratomas) Nr. 883/2013 8 straipsnio 1 dalies ir Tarnybos nuostatų (7) 22a straipsnio taikymui, komisijos ir sekretoriato nariai, taip pat visi asmenys, kurie vienaip ar kitaip dalyvavo komisijos veikloje ar posėdžiuose arba dalyvavo rengiant dokumentus, nuomones ar pozicijas, laikosi griežčiausio konfidencialumo reikalavimų, kaip tai numatyta pagal jų galimą administracinę, statutinę arba sutartinę atsakomybę. Tas pats pasakytina apie pirmininką ir jo pavaduotoją.

            18 straipsnis
            Paraiškų dėl galimybės susipažinti su dokumentais tvarkymas ir asmens duomenų apsauga

            Komisijos veiklai taikomas Reglamentas (EB) Nr. 1049/2001 ir Reglamentas (EB) Nr. 45/2001.

         II SKYRIUS

            KONKREČIOS NUOSTATOS DĖL NAUDOJIMOSI FINANSINIO REGLAMENTO 93 STRAIPSNYJE NURODYTA KONSULTAVIMOSI KOMPETENCIJA

            19 straipsnis
            Principai

               1.   Komisijos naudojimuisi konsultavimosi kompetencija, kuri jai suteikta Reglamento (ES, Euratomas) 2018/1046 93 straipsniu, taikomos šio reglamento I skyriaus 1–4, 8, 12, 13, 17 ir 18 straipsnių nuostatos.

               2.   Komisijos naudojimuisi konsultavimosi kompetencija, minima 1 dalyje, išskyrus šiame skyriuje numatytus atvejus, taikomos ir kitų šio reglamento I skyriaus straipsnių nuostatos.

            20 straipsnis
            Papildomi komisijos nariai ir jų pavaduotojai

               1.   Kai komisija teikia Reglamento (ES, Euratomas) 2018/1046 93 straipsnio 1 dalyje nurodytą nuomonę, komisiją sudaro Reglamento (ES, Euratomas) 2018/1046 143 straipsnio 2 dalyje numatyti nariai ir šie trys papildomi nariai:

                           a)

                           už atitinkamos institucijos arba įstaigos drausmės klausimus atsakingos paskyrimų tarnybos atstovas;

                           b)

                           atitinkamos institucijos arba įstaigos personalo komiteto paskirtas narys;

                           c)

                           atitinkamo darbuotojo institucijos, Komisijos įsteigtos Europos įstaigos, vykdomosios agentūros arba kito Europos organo ar įstaigos teisės tarnybos narys.

               2.   Kiekvienas iš šių trijų narių turi pavaduotoją, kurį, priklausomai nuo atvejo, paskiria:

                           a)

                           susijusi paskyrimų tarnyba;

                           b)

                           susijęs personalo komitetas;

                           c)

                           susijusi teisės tarnyba.

            21 straipsnis
            Stebėtojų skyrimas

               1.   Komisijos Teisės tarnyba skiria stebėtoją, kai susijęs darbuotojas nepriklauso Komisijai.

               2.   Stebėtojo statusą turi atsakingas leidimus suteikiantis pareigūnas arba tam tikrais atvejais Sąjungos delegacijos vadovas, kuris veikia kaip perįgaliotas leidimus suteikiantis pareigūnas, arba jų atstovai.

               3.   OLAF skiria stebėtoją, kai informacija, susijusi su įtariamu Reglamento (ES, Euratomas) 2018/1046 nuostatų ir bet kokios kitos nuostatos, susijusios su finansiniu valdymu ar operacijų kontrole, nuostatų pažeidimu, yra susijusi su jos pateikta informacija.

               4.   Atitinkamos institucijos ar įstaigos drausmės tarnyba skiria stebėtoją, jei į komisiją kreipiasi paskyrimų tarnyba. Kitais atvejais pirmininkas gali paprašyti drausmės tarnybos skirti stebėtoją.

               5.   Pasikonsultavęs su nariais, pirmininkas gali pakviesti kitų stebėtojų.

            22 straipsnis
            Nuolatinis komisijos sekretoriatas

               1.   Taikomos 7 straipsnio nuostatos, išskyrus 2 dalies k punktą.

               2.   Visų pirma sekretoriatas:

                           a)

                           kai komisijai apie bylą tiesiogiai praneša darbuotojas, bylą perduoda paskyrimų tarnybai ir informuoja apie tai informaciją perdavusį darbuotoją, kaip numatyta 23 straipsnio 2 dalyje;

                           b)

                           kai komisijai pateikiama byla, tikrina prašymą teikiančios institucijos ir jos paskirtų atstovų statusą;

                           c)

                           derindamas su pirmininku išrenka tris papildomus komisijos narius ir stebėtojus ir tikrina jų statusą;

                           d)

                           tikrina, ar bylos yra išsamios ir ar į jas įtraukti visi būtini dokumentai ir informacija, visų pirma informacinis dokumentas, faktų ir įtariamo pažeidimo aprašymas ir patvirtinamieji dokumentai, įskaitant tyrimo ataskaitas;

                           e)

                           tikrina, ar atitinkamą darbuotoją paskyrimų tarnyba arba, priklausomai nuo atvejo, kompetentingas leidimus suteikiantis pareigūnas išklausė laikydamiesi taisyklių;

                           f)

                           rengia nuomonių projektus, kurie bus pateikti komisijai nagrinėti, ir perduoda juos pirmininkui, kitiems nariams ir stebėtojams, kurie pakviesti dalyvauti nagrinėjant bylą;

                           g)

                           perduoda Reglamento (ES, Euratomas) 2018/1046 93 straipsnio 3 dalyje nurodytas rekomendacijas kompetentingam leidimus suteikiančiam pareigūnui ir kompetentingam vidaus audito padaliniui;

                           h)

                           jeigu komisija mano, kad byla priklauso OLAF kompetencijai, ji perduoda bylą paskyrimų tarnybai ir informuoja apie tai OLAF.

            23 straipsnis
            Kreipimasis į komisiją

               1.   Pagal Reglamento (ES, Euratomas) 2018/1046 93 straipsnio 1 dalį komisija sušaukiama bet kurios paskyrimų tarnybos, atsakingos už drausmines bylas, arba kompetentingo leidimus suteikiančio pareigūno, įskaitant Sąjungos delegacijos vadovą arba jo pavaduotoją, veikiantį kaip perįgaliotas leidimus suteikiantis pareigūnas (toliau – prašymą teikiančios institucijos), prašymu.

               2.   Kai komisiją tiesiogiai informuoja darbuotojas, ji bylą perduoda susijusiai paskyrimų tarnybai arba, priklausomai nuo atvejo, tarnybai, įgaliotai sudaryti darbo sutartis, ir apie tai informuoja tą darbuotoją. Jei kompetentinga paskyrimų tarnyba nusprendžia kreiptis į komisiją, ji apie tai informuoja darbuotoją. Nusprendusi nesikreipti į komisiją, ji apie tai praneša komisijai ir darbuotojui.
               Siekiant užtikrinti veiksmingą informatorių apsaugą, kaip numatyta Tarnybos nuostatų 22a straipsnio 3 dalyje, komisija, nukrypdama nuo ankstesnės pastraipos, gali nuspręsti neinformuoti susijusios paskyrimų tarnybos ir apie tai praneša OLAF.

            24 straipsnis
            Rašytinė procedūra
            Pirmininko iniciatyva arba komisijos nario prašymu nuomonė gali būti priimama pagal rašytinę procedūrą. Komisijos nariai arba, esant reikalui, pirmininkas gali prieštarauti rašytinės procedūros taikymui. Tokiais atvejais pirmininkas per priimtiną laikotarpį surengia posėdį. Ta pati taisyklė taikoma ir rekomendacijoms, nurodytoms Reglamento (ES, Euratomas) 2018/1046 93 straipsnio 3 dalyje.

            25 straipsnis
            Nuomonės ir rekomendacijos priėmimas

               1.   Komisija stengiasi pasiekti bendrą sutarimą dėl finansinio pažeidimo buvimo nustatymo ir dėl argumentų, kuriais grindžiama nuomonė ar rekomendacija.

               2.   Jeigu bendro sutarimo pasiekti nepavyksta, dėl klausimo balsuojama tokia tvarka:

                           a)

                           pirmininkas turi vieną balsą;

                           b)

                           du nuolatiniai nariai, atstovaujantys Komisijai, turi vieną bendrą balsą;

                           c)

                           narys, atstovaujantis prašymą teikiančiai institucijai, turi vieną balsą;

                           d)

                           trys papildomi nariai turi po vieną balsą.

                     Balsams pasiskirsčius po lygiai, lemia pirmininko balsas.

               3.   Priimant rekomendacijas 1 ir 2 dalys taikomos mutatis mutandis. Bendro sutarimo siekiama arba balsuojama visų pirma dėl finansinio pažeidimo sistemiškumo.

            26 straipsnis
            Pranešimas apie nuomonę ir rekomendaciją
            Komisija apie nuomonę nedelsdama praneša prašymą teikiančiai institucijai, kompetentingam leidimus suteikiančiam pareigūnui ir stebėtojams.

            27 straipsnis
            Darbuotojo teisė būti išklausytam
            Pagal Reglamento (ES, Euratomas) 2018/1046 93 straipsnio 2 dalies antrą pastraipą prieš kreipdamasi į komisiją paskyrimų tarnyba arba tam tikrais atvejais kompetentingas leidimus suteikiantis pareigūnas darbuotojui suteikia galimybę pateikti savo pastabas dėl su juo susijusių faktų. Pagal 22 straipsnio 2 dalies e punktą nuolatinis sekretoriatas po kreipimosi patikrina, ar asmuo buvo išklausytas laikantis taisyklių.

         III SKYRIUS

            BAIGIAMOSIOS NUOSTATOS

            29 straipsnis
            Peržiūra
            Šis sprendimas peržiūrimas ne vėliau kaip iki Komisijos nustatytos datos pagal Tarybos reglamento (ES) 2017/1939 (8) 120 straipsnio 2 dalies antrą ir trečią pastraipas.

            30 straipsnis
            Panaikinimas

               1.   Sprendimas C(2011) 6109 final panaikinamas.

               2.   Sprendimas (ES) 2015/2463 panaikinamas.

            31 straipsnis
            Įsigaliojimas ir taikymas
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo Reglamento (ES, Euratomas) 2018/1046 143 straipsnio 4 dalies taikymo pradžios.

            Priimta Briuselyje 2018 m. rugsėjo 6 d.

                  Komisijos vardu

                  Pirmininkas

               Jean-Claude JUNCKER

            (1)  OL L 193, 2018 7 30, p. 1.

            (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

            (3)  2015 m. gruodžio 18 d. Komisijos sprendimas (ES) 2015/2463 dėl komisijos, nurodytos Europos Parlamento ir Tarybos reglamento (ES, Euratomas) Nr. 966/2012 108 straipsnyje, darbo tvarkos taisyklių (OL L 342, 2015 12 29, p. 57).

            (4)  2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (5)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).

            (6)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

            (7)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).

            (8)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).


title: 2017 m. lapkričio 3 d. Europos Centrinio Banko sprendimas (ES) 2017/2098 dėl koreguojamųjų priemonių už Reglamento (ES) Nr. 795/2014 nevykdymą taikymo procedūrinių aspektų (ECB/2017/33)

text:
16.11.2017

               LT

               Europos Sąjungos oficialusis leidinys

               L 299/34

         EUROPOS CENTRINIO BANKO SPRENDIMAS (ES) 2017/2098
   2017 m. lapkričio 3 d.
   dėl koreguojamųjų priemonių už Reglamento (ES) Nr. 795/2014 nevykdymą taikymo procedūrinių aspektų (ECB/2017/33)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. liepos 3 d. Europos Centrinio Banko reglamentą (ES) Nr. 795/2014 dėl priežiūros reikalavimų sistemiškai svarbioms mokėjimo sistemoms (ECB/2014/28) (1), ypač į jo 22 straipsnio 6 dalį,
   kadangi:

               (1)

               Valdančioji taryba nustatė priežiūros reikalavimus sistemiškai svarbioms mokėjimo sistemoms (SSMS) Reglamentu (ES) Nr. 795/2014 (ECB/2014/28);

               (2)

               pagal Reglamento (ES) Nr. 795/2014 (ECB/2014/28) 22 straipsnio 2 ir 3 dalis kompetentingos institucijos gali taikyti koreguojamąsias priemones, jei nevykdomi priežiūros reikalavimai;

               (3)

               tačiau Reglamente (ES) Nr. 795/2014 (ECB/2014/28) nebuvo numatytos konkrečios taisyklės ir procedūros koreguojamųjų priemonių taikymui, todėl vadovaujantis jo 22 straipsnio 6 dalimi, tokios taisyklės ir procedūros turėtų būti nustatytos šiame sprendime,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   1.   kompetentinga institucija– kompetentinga institucija, kaip apibrėžta Reglamento (ES) Nr. 795/2014 (ECB/2014/28) 2 straipsnio 5 punkte;
   2.   SSMS operatorius– SSMS operatorius, kaip apibrėžta Reglamento (ES) Nr. 795/2014 (ECB/2014/28) 2 straipsnio 4 punkte;
   3.   koreguojamoji priemonė– kaip apibrėžta Reglamento (ES) Nr. 795/2014 (ECB/2014/28) 2 straipsnio 44 punkte;
   4.   nevykdymas– bet koks Reglamento (ES) Nr. 795/2014 (ECB/2014/28) pažeidimas;
   5.   įtariamas nevykdymas– protingas pagrindas įtarti, kad SSMS operatorius neįvykdė vieno ar daugiau Reglamento (ES) Nr. 795/2014 (ECB/2014/28) reikalavimų, remiantis kompetentingai institucijai prieinama informacija ir dokumentais (įskaitant SSMS operatoriaus pateikta savianalize);
   6.   tęstinis nevykdymas– bet koks Reglamento (ES) Nr. 795/2014 (ECB/2014/28) pažeidimas, kuris buvo konstatuotas vertinimo metu ir kurio SSMS operatorius neištaisė pagal veiksmų planą, suderintą su kompetentinga institucija, per tos kompetentingos institucijos nustatytą terminą;
   7.   vertinimo projektas– kompetentingos institucijos sprendimus priimančio organo dar nepatvirtinta ataskaita, kurioje pateikiama preliminari SSMS taisyklių, procedūrų ir operacijų, taip pat incidentų ar kitų SSMS veikimui svarbių klausimų analizė, ir kurioje nurodomas įtariamas Reglamente (ES) Nr. 795/2014 (ECB/2014/28) įtvirtintų priežiūros reikalavimų nevykdymas;
   8.   vertinimas– kai Europos Centrinis Bankas (ECB) veikia kaip kompetentinga institucija, Valdančiosios tarybos patvirtinta ataskaita, arba, kai nacionalinis centrinis bankas (NCB) veikia kaip kompetentinga institucija, to NCB atitinkamo sprendimus priimančio organo patvirtinta ataskaita, kurioje nurodoma, kokia apimtimi SSMS operatorius vykdo Reglamente (ES) Nr. 795/2014 (ECB/2014/28) įtvirtintus priežiūros reikalavimus.
   2 straipsnis
   Bendrieji principai
   1.   Koreguojamosios priemonės SSMS operatoriams gali būti taikomos vadovaujantis Reglamento (ES) Nr. 795/2014 (ECB/2014/28) 22 straipsniu ir laikantis šiame sprendime įtvirtintos procedūros.
   2.   Kompetentingos institucijos gali inicijuoti koreguojamosios priemonės taikymo procedūrą šiais atvejais:

               a)

               kai nevykdymas konstatuotas vertinimo metu;

               b)

               kai nevykdymas tęstinis, o SSMS operatoriui anksčiau nebuvo taikyta koreguojamoji priemonė;

               c)

               kai vertinimo ataskaita suteikia kompetentingai institucijai pagrindą įtarti, kad nevykdymas yra svarbus ir kad reikia imtis skubių veiksmų.

         3.   Koreguojamosios priemonės formuluojamos pakankamai konkrečiai, kad SSMS operatorius galėtų nedelsdamas imtis veiksmų ištaisyti neįvykdytus reikalavimus arba išvengti nevykdymo pasikartojimo.
   3 straipsnis
   Pranešimas SSMS operatoriui
   1.   Vadovaujantis Reglamento (ES) Nr. 795/2014 (ECB/2014/28) 22 straipsnio 1 dalimi ir remiantis vertinimo projekto arba vertinimo išvadomis, kompetentinga institucija pateikia SSMS operatoriui rašytinį pranešimą, kuriame gali būti prašoma pateikti papildomą informaciją arba paaiškinimus.
   2.   Rašytiniame pranešime nurodomas nevykdymo arba įtariamo nevykdymo pobūdis, taip pat faktai, informacija, vertinimai ir teisiniai pagrindai, kuriais remiantis buvo konstatuotas nevykdymas ar įtariamas nevykdymas. Jame įvardijama koreguojamoji priemonė arba priemonės, kurias kompetentinga institucija ketina taikyti. Jame taip pat nurodoma, ar atvejis laikomas svarbiu ir ar reikia imtis skubių veiksmų pagal 4 straipsnio 2 dalį.
   3.   Tęstinio nevykdymo atvejais rašytiniame pranešime taip pat nurodoma, jeigu SSMS operatorius, įgyvendindamas su kompetentinga institucija suderintą veiksmų planą, nepadarė pažangos arba padaryta pažanga yra nepakankama.
   4 straipsnis
   Nagrinėjimo stadijos organizavimas
   1.   SSMS operatoriui suteikiama galimybė būti išklausytam, pateikiant rašytinę nuomonę dėl faktų, informacijos, vertinimo ar teisinių pagrindų, kuriais remiantis buvo konstatuotas nevykdymas ar įtariamas nevykdymas, taip pat dėl koreguojamosios priemonės ar priemonių, kurias ketinama taikyti, kaip nurodyta rašytiniame pranešime, kompetentingos institucijos nustatytu terminu, kuris turi būti ne trumpesnis kaip 14 kalendorinių dienų nuo rašytinio pranešimo gavimo dienos. SSMS operatorius gali prašyti pratęsti terminą ir kompetentinga institucija savo nuožiūra sprendžia, ar terminas turėtų būti pratęstas.
   2.   Kai nevykdymo atvejis yra pakankamai svarbus, kad reikėtų imtis skubių veiksmų vadovaujantis Reglamento (ES) Nr. 795/2014 (ECB/2014/28) 22 straipsnio 3 dalimi, SSMS operatoriui suteikiama galimybė būti išklausytam ir pateikti paaiškinimus kompetentingos institucijos nustatytu terminu, kuris paprastai negali būti ilgesnis kaip trys darbo dienos nuo rašytinio pranešimo gavimo dienos.
   3.   SSMS operatorius gali prašyti, kad kompetentinga institucija pateiktų paaiškinimus arba dokumentus dėl nevykdymo ar įtariamo nevykdymo. Kompetentingos institucijos stengiasi laiku pateikti SSMS operatoriams reikiamus paaiškinimus ar dokumentus.
   4.   Jeigu kompetentinga institucija mano, kad tai yra tinkama, arba jeigu to prašo SSMS operatorius, SSMS operatoriui suteikiama galimybė posėdyje pateikti nuomonę dėl faktų, informacijos, vertinimo ar teisinių pagrindų, kuriais remiantis buvo konstatuotas nevykdymas ar įtariamas nevykdymas. SSMS operatorius posėdžio metu gali pasitelkti trečiuosius asmenims, įskaitant išorės teisės patarėją.
   5.   Kompetentinga institucija parengia kiekvieno posėdžio, kuriame dalyvauja SSMS operatorius, rašytinį protokolą. Suteikus pakankamai laiko peržiūrėti protokolą ir pateikti reikiamas pastabas ar pakeitimus, SSMS operatorius pasirašo protokolą, o kompetentinga institucija pateikia SSMS operatoriui protokolo kopiją.
   6.   SSMS operatorius pateikia kompetentingai institucijai komentarus, dokumentus, paaiškinimus ir bet kokią kitą informaciją Sąjungos kalba, kurią pasirenka pats SSMS operatorius, išskyrus atvejus, kai su kompetentinga institucija iš anksto buvo sutarta dėl kitos bendravimo kalbos vartojimo.
   5 straipsnis
   Teisė susipažinti su byla
   1.   Pradėjus koreguojamųjų priemonių taikymo procedūrą, SSMS operatorius turi teisę susipažinti su kompetentingos institucijos byla, atsižvelgiant į juridinių ir fizinių asmenų, išskyrus pačius SSMS operatorius, teisėtus interesus. Teisė susipažinti su byla neapima konfidencialios informacijos.
   2.   SSMS operatoriai nedelsdami perduoda kompetentingai institucijai visus prašymus, susijusius su teise susipažinti su byla.
   3.   Bylą sudaro visi dokumentai, kuriuos kompetentinga institucija gavo, parengė arba surinko koreguojamųjų priemonių taikymo procedūros metu.
   4.   Taikant šį straipsnį konfidenciali informacija gali apimti kompetentingos institucijos vidaus dokumentus, taip pat kompetentingos institucijos ir bet kurių asmenų, dalyvavusių rengiant vertinimą, susirašinėjimą.
   6 straipsnis
   Koreguojamųjų priemonių taikymas
   1.   Vadovaujantis Reglamento (ES) Nr. 795/2014 (ECB/2014/28) 22 straipsnio 2 ir 3 dalimis, kompetentinga institucija gali taikyti SSMS operatoriui koreguojamąsias priemones, atsižvelgusi į pastarojo pateiktą informaciją. Siekiant išsklaidyti abejones, tais atvejais, kai koreguojamųjų priemonių taikymo procedūra buvo inicijuota remiantis įtariamu nesilaikymu, koreguojamoji priemonė gali būti taikoma tik po to, kai atitinkamas sprendimus priimantis organas patvirtino ataskaitą, kurioje konstatuotas nesilaikymas.
   2.   Kai ECB veikia kaip kompetentinga institucija, sprendimą taikyti koreguojamąsias priemones tvirtina Valdančioji taryba. Sprendime nurodomas terminas, per kurį SSMS operatorius turi įgyvendinti koreguojamąsias priemones.
   3.   Kai NCB veikia kaip kompetentinga institucija, sprendimą taikyti koreguojamąsias priemones tvirtina NCB sprendimus priimantis organas. Sprendime nurodomas terminas, per kurį SSMS operatorius turi įgyvendinti koreguojamąsias priemones. NCB nedelsdamas pateikia sprendimo kopiją susipažinti Valdančiajai tarybai.
   7 straipsnis
   Terminai
   Kompetentingos institucijos teisė taikyti koreguojamąsias priemones dėl nevykdymo, kuris buvo konstatuotas vertinimo metu, pasibaigia praėjus dvejiems metams nuo šio vertinimo pabaigos.
   8 straipsnis
   Pranešimas apie sprendimą taikyti koreguojamąsias priemones
   Kompetentinga institucija praneša SSMS operatoriui raštu, įskaitant elektroniniu būdu, apie visus sprendimus taikyti koreguojamąsias priemones, per septynias kalendorines dienas nuo sprendimo priėmimo.
   9 straipsnis
   Koreguojamųjų priemonių neįgyvendinimas
   Aplinkybė, kad SSMS operatorius nustatytu terminu neįgyvendino koreguojamųjų priemonių, gali būti laikoma savarankišku pagrindu ECB taikyti sankciją, jeigu sankcija už tą patį pažeidimą dar nebuvo taikyta.
   10 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2017 m. lapkričio 3 d.

            ECB Pirmininkas

         Mario DRAGHI

      (1)  OL L 217, 2014 7 23, p. 16.


title: 2017 m. vasario 9 d. ELPA priežiūros institucijos sprendimas Nr. 35/17/COL, kuriuo Norvegijai leidžiama taikyti nukrypti leidžiančią nuostatą dėl Ladehamereno miesto nuotekų valymo įrenginio Trondheimo aglomeracijoje ir panaikinamas Sprendimas Nr. 725/07/COL [2017/2099]

text:
16.11.2017

                  LT

                  Europos Sąjungos oficialusis leidinys

                  L 299/38

            ELPA PRIEŽIŪROS INSTITUCIJOS SPRENDIMAS
      Nr. 35/17/COL
      2017 m. vasario 9 d.
      kuriuo Norvegijai leidžiama taikyti nukrypti leidžiančią nuostatą dėl Ladehamereno miesto nuotekų valymo įrenginio Trondheimo aglomeracijoje ir panaikinamas Sprendimas Nr. 725/07/COL [2017/2099]
      ELPA PRIEŽIŪROS INSTITUCIJA,

         atsižvelgdama į EEE susitarimo XX priedo 13 punkte nurodytą teisės aktą, t. y.

            1991 m. gegužės 21 d. Tarybos direktyvą 91/271/EEB dėl miesto nuotėkų valymo
             (1),
         suderintą su EEE susitarimu prie jo pridėtu 1 protokolu, ypač su jo 8 straipsnio 5 dalimi;

      atsižvelgdama į ELPA priežiūros institucijos (toliau – Institucija) sprendimą Nr. 725/07/COL pagal Direktyvos 91/271/EEB 8 straipsnio 5 dalį leisti taikyti nukrypti leidžiančią nuostatą Hiovringeno miesto nuotekų valymo įrenginiui (Dokumentas Nr. 452420),
      kadangi:

                  (1)

                  Direktyvos 91/271/EEB 8 straipsnio 5 dalyje numatyta, kad išimtiniais atvejais, kai gali būti įrodoma, kad valymas taikant pažangesnius būdus nedarys jokio teigiamo poveikio aplinkai, nuotekoms iš aglomeracijų, turinčių daugiau negu 150 000 g. e., išleidžiamoms į mažiau jautrias zonas, gali būti taikomas valymas laikantis ne tokių griežtų reikalavimų, kaip nurodyta to teisės akto 6 straipsnio 2 dalyje;

                  (2)

                  tokiais atvejais ELPA valstybės turi pateikti Institucijai dokumentus, kuriais įrodoma, kad nuotekoms taikomas bent jau pirminis valymas ir kad jos nepakenks aplinkai;

                  (3)

                  Norvegija nurodė, kad jos pakrantės teritorija nuo Lindesneso iki Norvegijos ir Rusijos sienos yra „mažiau jautri zona“ pagal Direktyvos 91/271/EEB 6 straipsnį;

                  (4)

                  2007 m. gruodžio 19 d. Sprendime Nr. 725/07/COL Institucija patvirtino Norvegijos prašymą pagal Direktyvos 91/271/EEB 8 straipsnio 5 dalį Hiovringeno miesto nuotekų valymo įrenginiui, atsižvelgiant į tame sprendime nurodytas sąlygas, taikyti ne tokius griežtus nuotekų valymo reikalavimus, kaip nurodyta Direktyvos 91/271/EEB 4 straipsnyje;

                  (5)

                  2010 m. vasario 20 d. Trondheimo miesto taryba Trondheimo savivaldybės vardu priėmė sprendimą pateikti prašymą dėl nukrypti leidžiančios nuostatos pagal Direktyvos 91/271/EEB 8 straipsnio 5 dalį taikymo Ladehamereno miesto nuotekų valymo įrenginiui ir koordinuotiems valymo poreikiams Hiovringeno ir Ladehamereno nuotekų valymo įrenginiuose. Toks valymas apibrėžiamas kaip bendrojo skendinčių medžiagų kiekio atitekančiose nuotekose sumažinimas bent 70 % arba kaip ne didesnė nei 60 mg/l skendinčių medžiagų kiekio koncentracija kartu sumažinant biocheminį deguonies suvartojimą bent 20 %;

                  (6)

                  2012 m. vasario 9 d. Institucija susitiko su Aplinkos ministerijos ir Trondheimo savivaldybės atstovais. Šio susitikimo metu aptarta Hiovringeno nuotekų valymo įrenginiui taikomos nukrypti leidžiančios nuostatos sąlygų peržiūra, taip pat prašymas dėl nukrypti leidžiančios nuostatos pagal Direktyvos 91/271/EEB 8 straipsnio 5 dalį miesto nuotekoms, išleidžiamoms iš Ladehamereno nuotekų valymo įrenginio Trondheimo aglomeracijoje į Trondheimo fiordą;

                  (7)

                  2012 m. birželio 25 d. raštu (Dokumentas Nr. 638245) Institucija paprašė Norvegijos pateikti išsamesnės informacijos dėl dviejų prašymų dėl nukrypti leidžiančios nuostatos, kad prašymus būtų galima apsvarstyti;

                  (8)

                  2012 m. lapkričio 9 d. (Dokumentas Nr. 653035) Norvegija atsakė į tą prašymą ir pateikė įvairius jos prašymą patvirtinančius dokumentus;

                  (9)

                  Institucijos prašymu 2014 m. sausio 28 d. (Dokumentas Nr. 697161), 2014 m. sausio 29 d. (Dokumentas Nr. 697372), 2014 m. spalio 29 d. (Dokumentas Nr. 728105), 2015 m. sausio 12 d. (Dokumentas Nr. 734689), 2015 m. sausio 16 d. (Dokumentas Nr. 741891), 2016 m. balandžio 8 d. (Dokumentas Nr. 799935) ir 2016 m. rugsėjo 9 d. (Dokumentas Nr. 818158) Norvegija pateikė jos prašymą patvirtinančios papildomos informacijos;

                  (10)

                  Direktyvoje 91/271/EEB nustatytuose nuotekoms, išleidžiamoms iš nuotekų valymo įrenginių, keliamuose reikalavimuose pagrindinis dėmesys skiriamas deguonies suvartojimui skaidant ištirpusias ir kietąsias organines medžiagas, gautas iš žemės arba vykstant biologinei gamybai;

                  (11)

                  Trondheimo fiordas pasižymi dideliu pajėgumu skaidyti organinių medžiagų kiekius, nes dėl didelio vandens gylio, tūrio ir veiksmingos vandens apytakos su giliojo vandenyno teritorija už fiordo žiočių užtikrinama, kad iš Norvegijos jūros nuolat patektų deguonies prisotinto Atlanto vandenyno vandens;

                  (12)

                  Trondheimo nuotekų surinkimo sistema padalyta į du atliekų rajonus – Hiovringeną ir Ladę, į kuriuos abu patenka apie 99 % miesto nuotekų. Išnaudojant tokį hidrodinaminį režimą, nuotekų išleistuvai abiejuose nuotekų valymo įrenginiuose konstruojami su difuzorių sistema išleidimui į giliuosius vandenis; taip atskiestos nuotekos saugiai sulaikomos žemiau paviršinio sluoksnio, užkertamas kelias eutrofikacijos procesams paviršiniame sluoksnyje ir giliųjų vandenų telkiniuose bei nuosėdose;

                  (13)

                  galutinis išvalytas ištakis iš Hiovringeno nuotekų valymo įrenginio išleidžiamas vakarinėje Trondheimo įlankos pusėje, o galutinis išvalytas ištakis iš Ladehamereno nuotekų valymo įrenginio – rytinėje Trondheimo įlankos pusėje;

                  (14)

                  Institucijos atliktas įvertinimas rodo, kad, remiantis išleidimo vamzdžių konstrukcija ir atliktu stebėjimu, nuotekos, išleidžiamos tiek iš Hiovringeno, tiek iš Ladehamereno nuotekų valymo įrenginių, nepasiekia biologiniu požiūriu derlingo Trondheimo įlankos paviršinio sluoksnio ir nedaro jam poveikio;

                  (15)

                  be to, atliktų vandens kokybės tyrimų rezultatai parodė, kad galutinis išvalytas ištakis, išleidžiamas iš Hiovringeno ir Ladehamereno nuotekų valymo įrenginių, nedaro pastebimo poveikio Trondheimo įlankos vandens kokybei. Nėra duomenų, kad Trondheimo įlankos vandenyse vyktų eutrofikacija, taip pat nėra duomenų, kad galutinis išvalytas ištakis, išleidžiamas iš kurio nors šių nuotekų valymo įrenginių, turėtų įtakos minkšto dugno gyvūnijai;

                  (16)

                  Institucijos atliktas techninis vertinimas taip pat rodo, kad dugno nuosėdų tyrimų rezultatai, pagal kuriuos nustatyti sunkieji metalai ir organiniai teršalai, nėra susiję su galutiniu išvalytu ištakiu, išleidžiamu iš Hiovringeno arba Ladehamereno nuotekų valymo įrenginių;

                  (17)

                  vis dėlto nuotekose, išleidžiamose iš nuotekų valymo įrenginių, yra sunkiųjų metalų ir organinių mikroteršalų, ištirpusių vandenyje arba susijusių su dalelėmis ištakiuose, o cheminis arba biologinis valymas tam tikru laipsniu sumažintų išleidžiamas sunkiųjų metalų ir organinių mikroteršalų nuotekas;

                  (18)

                  Institucija mano, kad pagal 2010 m. vasario 20 d. Trondheimo miesto tarybos sprendimą tinkamas miesto nuotekų valymas turėtų būti apibrėžiamas kaip bendrojo skendinčių medžiagų kiekio atitekančiose nuotekose sumažinimas bent 70 % arba kaip ne didesnė nei 60 mg/l skendinčių medžiagų kiekio koncentracija kartu sumažinant biocheminį deguonies suvartojimą bent 20 %;

                  (19)

                  Institucijai atlikus bendrą techninį vertinimą daroma išvada, kad išvalytas ištakis iš Hiovringeno ir Ladehamereno nuotekų valymo įrenginių neturėjo jokio išmatuojamo poveikio aplinkai. Atlikus aplinkos modeliavimą ir antrinio valymo poveikio modeliavimo imitavimą abiejuose nuotekų valymo įrenginiuose, palyginti su pirminiu valymu, nenustatyta, kad pažangesnis valymas bus akivaizdžiai naudingesnis aplinkai;

                  (20)

                  2007 m. gruodžio 19 d. sprendime, kuriuo Hiovringeno miesto nuotekų valymo įrenginiui leidžiama taikyti nukrypti leidžiančią nuostatą pagal 8 straipsnio 5 dalį, Institucija nustatė, kad taikant cheminį ir (arba) biologinį valymą Hiovringeno miesto nuotekų valymo įrenginyje būtų tam tikru mastu sumažintos išleidžiamos sunkiųjų metalų ir organinių mikroteršalų nuotekos. Viena to sprendimo sąlygų – valant miesto nuotekas įrenginyje turėtų būti užtikrinta, kad bendrasis skendinčių medžiagų kiekis atitekančiose nuotekose prieš jas išleidžiant būtų sumažintas bent 80 % ir kad biocheminio deguonies suvartojimo (2) minimalus išvalymas būtų 20 %;

                  (21)

                  išanalizavusi pateiktus Hiovringeno miesto nuotekų valymo įrenginio rezultatus Institucija nustatė, kad jie nepakankami siekiant užtikrinti, kad būtų laikomasi su 2007 m. sprendimu dėl nukrypti leidžiančios nuostatos susijusių sąlygų. Iš esmės Institucija daro išvadą, kad jos pradiniame 2007 m. gruodžio 19 d. sprendime leisti taikyti nukrypti leidžiančią nuostatą nustatytos sąlygos nebuvo įvykdytos. Todėl Institucija mano, kad reikėtų panaikinti Hiovringeno nuotekų valymo įrenginiui taikomą sprendimą dėl nukrypti leidžiančios nuostatos;

                  (22)

                  pagal Direktyvos 91/271/EEB 18 straipsnio 2 dalyje nustatytą procedūrą ir kaip papildomai nurodyta 2012 m. spalio 26 d. ELPA valstybių nuolatinio komiteto sprendimuose Nr. 3/2012/SC ir Nr. 4/2012/SC, Institucija 2016 m. gruodžio 8 d. raštu pateikė ELPA Aplinkos apsaugos komitetui šio sprendimo projektą. Pagal Komiteto darbo tvarkos taisykles laikoma, kad sprendimo projektas patvirtintas 2017 m. sausio 26 d.;

                  (23)

                  Institucijos vardu ir jai prisiimant atsakomybę Kolegijos nariui, atsakingam už aplinkos apsaugos reikalus, suteikti įgaliojimai (3) patvirtinti priemones, jei priemonių, kurias reikia patvirtinti, projektas atitinka (kaip šiuo atveju ir yra) Institucijai padedančio ELPA Aplinkos apsaugos komiteto pateiktą nuomonę,

            PRIĖMĖ ŠĮ SPRENDIMĄ:

                  1.

                  Norvegijos prašymas pagal EEE susitarimo XX priedo 13 punkte nurodyto teisės akto (1991 m. gegužės 21 d. Tarybos direktyvos 91/271/EEB dėl miesto nuotėkų valymo) 8 straipsnio 5 dalį leisti Ladehamereno nuotekų valymo įrenginiui Trondheimo aglomeracijoje taikyti ne tokius griežtus nuotekų valymo reikalavimus, kaip nurodyta to teisės akto 4 straipsnyje, patvirtinamas taikant 2–7 dalyse nurodytas sąlygas.

                  2.

                  Prieš išleidžiant miesto nuotekas iš Ladehamereno nuotekų valymo įrenginio Trondheimo aglomeracijoje į nuotekų priimtuvą, jos ne vėliau kaip 2017 m. gruodžio 31 d. išvalomos taip, kaip nurodyta šio sprendimo priede.

                  3.

                  Iki 2017 m. birželio 30 d. parengiama strategija, kaip sumažinti į nuotekų sistemą patenkančių sunkiųjų metalų ir mikroteršalų kiekį ir išvengti tolesnės miesto nuotekų taršos sunkiaisiais metalais ir mikroteršalais. Planas, kurį stebi kompetentinga Norvegijos institucijas, apima įsipareigojimus:

                              —

                              vykdyti apklausas ir stebėseną siekiant nustatyti galimus taršos šaltinius ir vietos teršėjus,

                              —

                              parengti veiksmų planus siekiant sustabdyti taršą iš taršos šaltinių ir vietos teršėjų,

                              —

                              nustatytiems teršėjams taikyti atsakomąsias priemones ir panaikinti aplinkos teršalų šaltinius.

                  4.

                  Panaikinamas 2007 m. gruodžio 19 d. Institucijos sprendimas (725/07/COL) patvirtinti Norvegijos prašymą dėl nukrypti leidžiančios nuostatos pagal Direktyvos 91/271/EEB 8 straipsnio 5 dalį.

                  5.

                  Pagal teisės akto 15 straipsnio 3 dalį kompetentinga Norvegijos institucija stebi ir atlieka visus kitus susijusius tyrimus, kad patvirtintų, kad išleidžiamos nuotekos nekenkia aplinkai.

                  6.

                  Kas dvejus metus, pradedant nuo 2018 m. sausio 31 d., Norvegijos Vyriausybė pateikia Institucijai ataskaitą, kurioje pateikiami per praėjusį laikotarpį atliktų stebėjimų rezultatai, kaip nustatyta 3 ir 4 dalyse, visų pirma susiję su priemonėmis, kurių imtasi siekiant užtikrinti, kad nuotekų surinkimo sistema nebūtų užteršta sunkiaisiais metalais ir mikroteršalais. Ataskaitoje taip pat pateikiami paaiškinimai dėl kiekvieno atvejo, kai nebuvo laikomasi šio sprendimo reikalavimų.

                  7.

                  Po kiekvieno 6 dalyje nurodyto ataskaitinio laikotarpio arba kiekvieną kartą įdiegus naujus patobulinimus Institucija iš naujo įvertina padėtį ir, jei reikia, pateikia Institucijai padedančiam ELPA Aplinkos apsaugos komitetui naujo sprendimo pasiūlymą.

                  8.

                  Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

                  9.

                  Sprendimas įsigalioja apie jį pranešus Norvegijai.

                  10.

                  Šis sprendimas yra autentiškas anglų kalba.

                  11.

                  Šis sprendimas skirtas Norvegijai.

         Priimta Briuselyje 2017 m. vasario 9 d.

               ELPA priežiūros institucijos vardu

            Helga JÓNSDÓTTIR

               Kolegijos narė

            Carsten ZATSCHLER

               Direktorius

         (1)  OL L 135, 1991 5 30, p. 40.

         (2)  BDS 5 esant 20 °C temperatūrai.

         (3)  1994 m. rugsėjo 23 d. Sprendimas Nr. 17/94/COL (Dokumentas Nr. 624326).

         PRIEDAS

            Reikalavimai, keliami nuotekoms, išleidžiamoms iš Ladehamereno miesto nuotekų valymo įrenginio Trondheimo aglomeracijoje

                     Parametras

                     1 variantas

                     2 variantas

                     Minimalus išvalymas (%) (*1)

                     Minimalus išvalymas (%) (*1)

                     Didžiausia ištakio koncentracija (mg/l)

                     Biocheminis deguonies suvartojimas (BDS 5 esant 20 °C) be nitrifikacijos

                     Netaikoma

                     20

                     Netaikoma

                     Bendrasis skendinčių medžiagų kiekis

                     70

                     Netaikoma

                     60

            (*1)  Išvalymas, palyginti su neapdorotų (neišvalytų) įtekančių nuotekų koncentracija.


title: 2017 m. lapkričio 10 d. Politinio ir saugumo komiteto sprendimas (BUSP) 2017/2106, kuriuo pratęsiamas Europos Sąjungos patariamosios misijos civilinio saugumo sektoriaus reformos srityje Ukrainoje (EUAM Ukraine) vadovo įgaliojimų terminas (EUAM UKRAINE/2/2017)

text:
18.11.2017

               LT

               Europos Sąjungos oficialusis leidinys

               L 303/10

         POLITINIO IR SAUGUMO KOMITETO SPRENDIMAS (BUSP) 2017/2106
   2017 m. lapkričio 10 d.
   kuriuo pratęsiamas Europos Sąjungos patariamosios misijos civilinio saugumo sektoriaus reformos srityje Ukrainoje (EUAM Ukraine) vadovo įgaliojimų terminas (EUAM UKRAINE/2/2017)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią dalį,
   atsižvelgdamas į 2014 m. liepos 22 d. Tarybos sprendimą 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (1), ypač į jo 7 straipsnio 1 dalį,
   kadangi:

               (1)

               remiantis Sprendimu 2014/486/BUSP, Politinis ir saugumo komitetas (PSK) yra įgaliotas pagal Sutarties 38 straipsnį priimti atitinkamus sprendimus EUAM Ukraine politinės kontrolės vykdymo ir strateginio vadovavimo jai tikslais, įskaitant sprendimą dėl misijos vadovo skyrimo;

               (2)

               2016 m. sausio 7 d. PSK priėmė Sprendimą (BUSP) 2016/49 (2), kuriuo misijos EUAM Ukraine vadovu nuo 2016 m. vasario 1 d. iki 2017 m. sausio 31 d. paskirtas Kęstutis LANČINSKAS;

               (3)

               2017 m. sausio 10 d. PSK priėmė Sprendimą (BUSP) 2017/113 (3), kuriuo misijos EUAM Ukraine vadovo Kęstučio LANČINSKO įgaliojimų terminas pratęsiamas nuo 2017 m. vasario 1 d. iki 2017 m. lapkričio 30 d.;

               (4)

               Sąjungos vyriausiasis įgaliotinis užsienio reikalams ir saugumo politikai pasiūlė pratęsti misijos EUAM Ukraine vadovo Kęstučio LANČINSKO įgaliojimų terminą nuo 2017 m. gruodžio 1 d. iki 2018 m. lapkričio 30 d.,

         PRIĖMĖ ŠĮ SPRENDIMĄ:
   1 straipsnis
   Misijos EUAM Ukraine vadovo Kęstučio LANČINSKO įgaliojimų terminas pratęsiamas iki 2018 m. lapkričio 30 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. lapkričio 10 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 217, 2014 7 23, p. 42.

      (2)  2016 m. sausio 7 d. Politinio ir saugumo komiteto sprendimas (BUSP) 2016/49 dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) vadovo skyrimo (EUAM UKRAINE/1/2016) (OL L 12, 2016 1 19, p. 47).

      (3)  2017 m. sausio 10 d. Politinio ir saugumo komiteto sprendimas (BUSP) 2017/113, kuriuo pratęsiamas Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) vadovo įgaliojimų terminas (EUAM UKRAINE/1/2017) (OL L 18, 2017 1 24, p. 48).


title: 2017 m. lapkričio 6 d. Tarybos sprendimas (ES) 2017/2104 dėl pozicijos, kurios Europos Sąjungos vardu turi būti laikomasi Jungtinių Tautų Europos ekonominės komisijos Žemės ūkio produktų kokybės standartų darbo grupėje (JT EEK WP 7), dėl pasiūlymų dėl kokybės standartų vaisių ir daržovių srityje

text:
18.11.2017

               LT

               Europos Sąjungos oficialusis leidinys

               L 303/1

         TARYBOS SPRENDIMAS (ES) 2017/2104
   2017 m. lapkričio 6 d.
   dėl pozicijos, kurios Europos Sąjungos vardu turi būti laikomasi Jungtinių Tautų Europos ekonominės komisijos Žemės ūkio produktų kokybės standartų darbo grupėje (JT EEK WP 7), dėl pasiūlymų dėl kokybės standartų vaisių ir daržovių srityje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Jungtinių Tautų Europos ekonominės komisijos Žemės ūkio produktų kokybės standartų darbo grupė (JT EEK WP 7) nagrinėja ir priima pasiūlymus, kuriais nustatomi nauji JT EEK kokybės standartai vaisių ir daržovių srityje arba pakeičiami esami standartai. Tuos pasiūlymus rengia JT EEK standartizavimo specializuoti skyriai. JT EEK WP 7 pasiūlymus bendru sutarimu priima dalyvaujantys nariai;

               (2)

               JT EEK kokybės standartai vaisių ir daržovių srityje padeda tarptautiniu mastu derinti tokius standartus ir nustato sistemą, kurią taikant užtikrinama sąžininga konkurencija vaisių ir daržovių prekybos srityje;

               (3)

               JT EEK WP 7 ir standartizavimo specializuotų skyrių veikloje Sąjunga dalyvauja stebėtojos teisėmis. Valstybės narės yra JT EEK narės ir dalyvauja JT EEK WP 7 ir standartizavimo specializuotų skyrių veikloje. Todėl valstybės narės turi teisę dalyvauti priimant sprendimus dėl kokybės standartų vaisių ir daržovių srityje priėmimo;

               (4)

               pagal Europos Parlamento ir Tarybos reglamento (ES) Nr. 1308/2013 (1) 75 straipsnio 1 dalį ir 76 straipsnio 1 dalį vaisių ir daržovių sektoriaus produktais, kurie yra skirti parduoti vartotojui švieži, gali būti prekiaujama tik tuo atveju, jeigu jie atitinka taikomus prekybos standartus, yra geros ir tinkamos prekinės kokybės ir yra nurodyta jų kilmės šalis;

               (5)

               pagal Reglamento (ES) Nr. 1308/2013 75 straipsnio 2 dalį Komisijai suteikiami įgaliojimai deleguotuoju aktu nustatyti vaisių ir daržovių sektoriui taikomus prekybos standartus. Specialieji tam tikrų vaisių ir daržovių produktų prekybos standartai nustatyti Komisijos įgyvendinimo reglamentu (ES) Nr. 543/2011 (2). Tie specialieji prekybos standartai pagrįsti tiems produktams taikomais JT EEK kokybės standartais;

               (6)

               pagal Įgyvendinimo reglamento (ES) Nr. 543/2011 3 straipsnio 1 dalį vaisiams ir daržovėms, kuriems netaikomas specialusis prekybos standartas, taikomas to įgyvendinimo reglamento I priedo A dalyje išdėstytas bendrasis prekybos standartas. Laikoma, kad produktai, kurie atitinka kurį nors taikomą JT EEK priimtą prekybos standartą, atitinka tą bendrąjį prekybos standartą;

               (7)

               kadangi JT EEK kokybės standartai vaisių ir daržovių srityje turi įtakos Sąjungos teisei, dėl tų kokybės standartų reikia priimti poziciją, kurios Sąjungos vardu turi būti laikomasi JT EEK WP 7;

               (8)

               pasiūlymus dėl kokybės standartų, kuriuos parengė Šviežių vaisių ir daržovių standartizavimo specializuotas skyrius ir Sausų ir džiovintų produktų standartizavimo specializuotas skyrius, išsamiai svarsto vaisių ir daržovių sektoriaus mokslo ir technikos ekspertai. Todėl valstybės narės turėtų Sąjungos vardu pritarti tų pasiūlymų priėmimui, jei jie atitinka Sąjungos interesus ir neprieštarauja Sąjungos teisei, visų pirma Reglamentui (ES) Nr. 1308/2013;

               (9)

               atsižvelgiant į kintantį ir techninį kokybės standartų šviežių vaisių ir daržovių srityje pobūdį ir su tuo susijusį poreikį Sąjungos pozicijoje atsižvelgti į tuos naujus pokyčius, taip pat į bet kokius kitus galimus Sąjungai susirūpinimą keliančius klausimus, kasmetinio Sąjungos pozicijos tikslinimo tikslais turėtų būti nustatytos procedūros laikantis Europos Sąjungos sutarties 13 straipsnio 2 dalyje įtvirtinto Sąjungos institucijų lojalaus bendradarbiavimo principo;

               (10)

               siekiant užtikrinti reikiamą lankstumą per būsimas diskusijas ir JT EEK WP 7 susitikime, valstybėms narėms, konsultuojantis su Komisija, turėtų būti leista pritarti pasiūlymų dėl kokybės standartų vaisių ir daržovių srityje pakeitimams, jeigu jais nekeičiama tų pasiūlymų esmė,

               (11)

               šiame sprendime nustatyta pozicija turėtų būti peržiūrėta ne vėliau kaip iki metinio JT EEK WP 7 susitikimo 2020 m.;

               (12)

               Sąjungai JT EEK WP 7 ir standartizavimo specializuotuose skyriuose teturint stebėtojos statusą, Sąjungos poziciją veikdamos kartu Sąjungos interesų labui turi pareikšti JT EEK WP 7 dalyvaujančios valstybės narės,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi metiniuose JT EEK WP 7 susitikimuose, kai pastarajai tenka nustatyti naujus JT EEK vaisių ir daržovių kokybės standartus arba pakeisti esamus JT EEK vaisių ir daržovių kokybės standartus, yra išdėstyta I priede.
   2 straipsnis
   Kasmetinis pozicijos, kurios Sąjunga turi laikytis metiniuose JT EEK WP 7 susitikimuose, tikslinimas atliekamas pagal II priedą.
   3 straipsnis
   Šį sprendimą ir jo priedus ne vėliau kaip iki 2020 m. metinio JT EEK WP 7 susitikimo įvertina ir prireikus peržiūri Taryba, remdamasi Komisijos pasiūlymu.
   4 straipsnis
   1 straipsnyje nurodytą poziciją, veikdamos kartu ir Sąjungos interesų labui, pareiškia JT EEK WP 7 dalyvaujančios valstybės narės.
   5 straipsnis
   JT EEK WP 7 dalyvaujančios valstybės narės, veikdamos kartu Sąjungos interesų labui ir konsultuodamosi su Komisiją, gali JT EEK WP 7 pritarti nedideliems pasiūlymų dėl vaisių ir daržovių kokybės standartų pakeitimams, kuriais nekeičiama tų pasiūlymų esmė.
   6 straipsnis
   Šis sprendimas skirtas valstybėms narėms.
   Šis sprendimas įsigalioja jo priėmimo dieną.

      Priimta Briuselyje 2017 m. lapkričio 6 d.

            Tarybos vardu

            Pirmininkas

         T. TAMM

      (1)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

      (2)  2011 m. birželio 7 d. Komisijos įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (OL L 157, 2011 6 15, p. 1).

      I PRIEDAS

         SĄJUNGOS POZICIJA METINIUOSE JT EEK WP 7 SUSITIKIMUOSE

      JT EEK WP 7 dalyvaujančios valstybės narės, veikdamos kartu Sąjungos interesų labui, pritaria Šviežių vaisių ir daržovių standartizavimo specializuoto skyriaus ir Sausų ir džiovintų produktų standartizavimo specializuoto skyriaus parengtiems pasiūlymams dėl naujų JT EEK kokybės standartų vaisių ir daržovių srityje nustatymo arba esamų JT EEK kokybės standartų vaisių ir daržovių srityje pakeitimų, jeigu:

                  a)

                  nauji vaisių ir daržovių kokybės standartai arba esamų vaisių ir daržovių kokybės standartų pakeitimai atitinka Sąjungos interesus ir padeda siekti tikslų, kurių Sąjunga siekia vykdydama žemės ūkio politiką, ir

                  b)

                  nauji vaisių ir daržovių kokybės standartai arba esamų vaisių ir daržovių kokybės standartų pakeitimai neprieštarauja Sąjungos teisei, visų pirma Reglamentui (ES) Nr. 1308/2013, nedarant poveikio Komisijos teisei deleguotuoju aktu pakeisti Sąjungos taisykles, ypač dėl to reglamento 75 straipsnyje nurodytų vaisių ir daržovių prekybos standartų.

      II PRIEDAS

         KASMETINIS POZICIJOS, KURIOS SĄJUNGA TURI LAIKYTIS METINIUOSE JT EEK WP 7 SUSITIKIMUOSE, TIKSLINIMAS

                  1.

                  Prieš kiekvieną metinį JT EEK WP 7 susitikimą Komisija Tarybai arba jos parengiamiesiems organams perduoda rašytinį parengiamąjį dokumentą su išsamia informacija apie siūlomą Sąjungos pozicijos tikslinimą, kad pozicija, kuri turi būti pareikšta Sąjungos vardu, būtų apsvarstyta ir patvirtinta. Tas dokumentas perduodamas pakankamai iš anksto prieš JT EEK WP 7 susitikimą, su kuriuo jis susijęs.

                  2.

                  Rengdama šio priedo 1 dalyje nurodytą rašytinį dokumentą, Komisija įvertina, ar siūlomi kokybės standartai atitinka I priede išdėstytas sąlygas, įskaitant tai, ar dėl jų esama kokių nors susirūpinimą Sąjungai keliančių klausimų.

                  3.

                  Jei vadovaujantis 2 dalyje nurodytu Komisijos įvertinimu Taryboje ar jos parengiamuosiuose organuose vykstančių diskusijose padaroma išvada, kad dėl pasiūlymo, kurį parengė Šviežių vaisių ir daržovių standartizavimo specializuotas skyrius arba Sausų ir džiovintų produktų standartizavimo specializuotas skyrius, esama kokių nors Sąjungai susirūpinimą keliančių klausimų, kurie nebuvo apsvarstyti viename iš standartizavimo specializuotų skyrių, JT EEK WP 7 dalyvaujančios valstybės narės, veikdamos kartu Sąjungos interesų labui, paprašo, kad sprendimo dėl to pasiūlymo priėmimas būtų atidėtas tol, kol tas susirūpinimą keliantis klausimas bus deramai aptartas standartizavimo specializuotame skyriuje.

                  4.

                  Jei tikėtina, kad pasiūlymui, kurį parengė Šviežių vaisių ir daržovių standartizavimo specializuotas skyrius arba Sausų ir džiovintų produktų standartizavimo specializuotas skyrius, turės įtakos nauja mokslinė arba techninė informacija, kuri buvo gauta po diskusijų Taryboje arba jos parengiamuosiuose organuose, tačiau prieš JT EEK WP 7 susitikimą arba jo metu, JT EEK WP 7 dalyvaujančios valstybės narės, veikdamos kartu Sąjungos interesų labui, prašo atidėti sprendimo dėl to pasiūlymo priėmimą JT EEK WP 7, kol standartizavimo specializuoti skyriai to pasiūlymo neapsvarstys remdamiesi nauja moksline arba technine informacija.

                  5.

                  Jei kelios valstybės narės, kurios pagal Sutarties dėl Europos Sąjungos veikimo 238 straipsnio 3 dalies a punkto antrą pastraipą sudaro sprendimą blokuojančią mažumą, prieštarauja pasiūlymui dėl naujo JT EEK kokybės standarto vaisių ir daržovių srityje arba prieštarauja esamų JT EEK kokybės standartų vaisių ir daržovių srityje pakeitimui, JT EEK WP 7 dalyvaujančios valstybės narės prašo atidėti sprendimo dėl to pasiūlyto standarto priėmimą ir tęsti diskusijas Šviežių vaisių ir daržovių standartizavimo specializuotame skyriuje arba Sausų ir džiovintų produktų standartizavimo specializuotame skyriuje arba šiuo tikslu suburtoje JT EEK darbo grupėje.

                  6.

                  Prireikus ir, be kita ko, vietoje gali būti šaukiami tolesni Tarybos arba jos parengiamųjų organų posėdžiai, siekiant atsižvelgti į bet kokius naujus pokyčius laikotarpiu tarp diskusijų Taryboje ir jos parengiamuosiuose organuose ir iki JT EEK WP 7 susitikimo, išskyrus šio sprendimo 5 straipsnyje nurodytus pokyčius.

                  7.

                  Jei tuose posėdžiuose, įskaitant vietoje rengiamus posėdžius, ir atsižvelgiant į šio priedo 3, 4 ir 6 dalis, neįmanoma pasiekti susitarimo dėl pasiūlyto Sąjungos pozicijos tikslinimo, šis klausimas perduodamas Tarybai arba jos parengiamiesiems organams.


title: 2017 m. lapkričio 10 d. Tarybos sprendimas (ES) 2017/2105 dėl pozicijos, kurios Europos Sąjungos vardu turi būti laikomasi Prekybos komitete dėl Europos Sąjungos bei jos valstybių narių ir Kolumbijos bei Peru prekybos susitarimo XII priedo, kuriame nustatytas Kolumbijos perkančiųjų subjektų sąrašas pagal VI antraštinę dalį (Viešieji pirkimai), dalinio pakeitimo

text:
18.11.2017

               LT

               Europos Sąjungos oficialusis leidinys

               L 303/6

         TARYBOS SPRENDIMAS (ES) 2017/2105
   2017 m. lapkričio 10 d.
   dėl pozicijos, kurios Europos Sąjungos vardu turi būti laikomasi Prekybos komitete dėl Europos Sąjungos bei jos valstybių narių ir Kolumbijos bei Peru prekybos susitarimo XII priedo, kuriame nustatytas Kolumbijos perkančiųjų subjektų sąrašas pagal VI antraštinę dalį (Viešieji pirkimai), dalinio pakeitimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Sąjungos bei jos valstybių narių ir Kolumbijos bei Peru prekybos susitarimas (toliau – Prekybos susitarimas) Kolumbijos atžvilgiu taikomas nuo 2013 m. rugpjūčio 1 d. (1);

               (2)

               pagal Prekybos susitarimo 14 straipsnio 1 ir 3 dalis Prekybos komitetas bendru sutarimu gali priimti sprendimus, susijusius tik su Sąjungos šalimi ir atitinkama Susitarimą pasirašiusia Andų šalimi (t. y. Kolumbija), jei tokie sprendimai nedaro poveikio kitos Susitarimą pasirašiusios Andų šalies teisėms ir įsipareigojimams;

               (3)

               2017 m. lapkričio 24 d. ketvirtojo posėdžio metu Prekybos komitetas turi priimti sprendimą, kuriuo pritariama iš dalies pakeisti XII priedo (Viešieji pirkimai) 1 priedėlio A skirsnio 2 poskirsnį. Pakeitimą sudaro Kolumbijos centrinei valdžiai pavaldiems viešųjų pirkimų subjektams taikomų nuostatų išaiškinimas. Pakeitimas reiškia, kad į 2 poskirsnį įtraukiama pastaba dėl Kolumbijai taikomų viešųjų pirkimų nuostatų, kurioje turi būti nurodyta, kad perkantieji subjektai yra visi centrinei valdžiai pavaldūs viešųjų pirkimų subjektai, kurie nėra pramoninio ar komercinio pobūdžio. Sąjunga ir Kolumbija susitarė, kad tokiam pakeitimui nereikėtų kompensacinių priemonių;

               (4)

               tikslinga priimti poziciją, kurios Sąjungos vardu turi būti laikomasi Prekybos komitete, nes sprendimas bus privalomas Sąjungai,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi Prekybos komitete, grindžiama prie šio sprendimo pridedamu Prekybos komiteto sprendimo projektu.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skirtas Komisijai.

      Priimta Briuselyje 2017 m. lapkričio 10 d.

            Tarybos vardu

            Pirmininkė

         U. PALO

      (1)  2012 m. gegužės 31 d. Tarybos sprendimas 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (OL L 354, 2012 12 21, p. 1).

      PROJEKTAS
      ES IR KOLUMBIJOS BEI PERU PREKYBOS KOMITETO SPRENDIMAS Nr. […]/2017
      2017 m. … … d.
      kuriuo iš dalies keičiamas Europos Sąjungos bei jos valstybių narių ir Kolumbijos bei Peru prekybos susitarimo XII priedo (Viešieji pirkimai) 1 priedėlis
      PREKYBOS KOMITETAS,
      atsižvelgdamas į Europos Sąjungos (toliau – Sąjunga) bei jos valstybių narių ir Kolumbijos bei Peru prekybos susitarimą (toliau – Prekybos susitarimas), ypač į jo 191 straipsnį,
      kadangi:

                  (1)

                  Prekybos sprendimo 191 straipsnyje išdėstytos procedūros, kuriomis vadovaudamasi Šalis gali keisti arba ištaisyti su ja susijusią viešųjų pirkimų taikymo sritį pagal Prekybos susitarimo VI antraštinę dalį;

                  (2)

                  Prekybos susitarimo XII priedo (Viešieji pirkimai) 1 priedėlio A skirsnio 2 poskirsnyje nustatyti Kolumbijos centrinei valdžiai pavaldūs subjektai, kurių viešiesiems pirkimams taikoma VI antraštinė dalis;

                  (3)

                  Sąjungai ir Kolumbijai pasikeitus informacija dėl Prekybos susitarimo įgyvendinimo, Kolumbija pranešė Sąjungai apie savo ketinimą į 2 poskirsnį įtraukti pastabą, kurioje būtų nurodyta, kad perkantieji subjektai yra visi centrinei valdžiai pavaldūs subjektai, kurie nėra pramoninio ar komercinio pobūdžio. Sąjunga ir Kolumbija susitarė dėl tokio pakeitimo ir dėl to, kad tokiam pakeitimui nereikėtų kompensacinių priemonių;

                  (4)

                  siekiant įtraukti šią pastabą, Prekybos susitarimo XII priedo 1 priedėlio A skirsnio 2 poskirsnis turi būti iš dalies pakeistas. Sprendimas iš dalies pakeisti priedą gali būti priimtas Sąjungos ir Kolumbijos (toliau – Susitarimą pasirašiusi susijusi Andų šalis) Prekybos susitarimu įsteigtame Prekybos komitete pagal Prekybos susitarimo 14 straipsnio 3 dalį, kadangi jis yra išimtinai susijęs su jų dvišaliais santykiais,

            PRIĖMĖ ŠĮ SPRENDIMĄ:
      1 straipsnis
      Prekybos susitarimo XII priedo (Viešieji pirkimai) 1 priedėlio A skirsnio 2 poskirsnyje esančios pastabos pakeičiamos taip:

         „Šio poskirsnio pastabos

                     1.

                     Šiame poskirsnyje perkantieji subjektai yra visi centrinei valdžiai pavaldūs viešųjų pirkimų subjektai, kurie nėra pramoninio ar komercinio pobūdžio.

                     2.

                     Šio susitarimo VI antraštinė dalis netaikoma:

                                 a)

                                 maisto produktų, žemės ūkio žaliavų/išteklių ir gyvų gyvūnų, susijusių su žemės ūkio paramos programomis ir pagalba maisto srityje, viešiesiems pirkimams ir

                                 b)

                                 prie CPC (1.0 redakcija) 2 skirsnio (Maisto gaminiai, gėrimai ir tabako gaminiai; tekstilė, drabužiai ir odos gaminiai) priskiriamų produktų, skirtų socialinės paramos programoms, viešiesiems pirkimams.“

      2 straipsnis
      1 straipsnyje išdėstytam pakeitimui netaikomos kompensacinės priemonės, nes dėl jo nesumažėja taikymo sritis.
      3 straipsnis
      Šis sprendimas įsigalioja jo priėmimo dieną.

         Priimta […] 2017 m. […]

               Prekybos komiteto vardu


title: 2017 m. lapkričio 15 d. Tarybos sprendimas (ES) 2017/2152, kuriuo iš dalies keičiamas Sprendimas Nr. 189/2014/ES, kuriuo Prancūzijai leidžiama taikyti sumažintus tam tikrų netiesioginių mokesčių tarifus tradiciniam Gvadelupoje, Prancūzijos Gvianoje, Martinikoje ir Reunjone gaminamam romui

text:
21.11.2017

               LT

               Europos Sąjungos oficialusis leidinys

               L 304/1

         TARYBOS SPRENDIMAS (ES) 2017/2152
   2017 m. lapkričio 15 d.
   kuriuo iš dalies keičiamas Sprendimas Nr. 189/2014/ES, kuriuo Prancūzijai leidžiama taikyti sumažintus tam tikrų netiesioginių mokesčių tarifus tradiciniam Gvadelupoje, Prancūzijos Gvianoje, Martinikoje ir Reunjone gaminamam romui
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 349 straipsnį,
   atsižvelgdama į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdama į Europos Parlamento nuomonę (1),
   laikydamasi specialios teisėkūros procedūros,
   kadangi:

               (1)

               pagal Tarybos sprendimo Nr. 189/2014/ES (2) 1 straipsnį Prancūzijai buvo leista savo žemyninėje dalyje tradiciniam Gvadelupoje, Prancūzijos Gvianoje, Martinikoje ir Reunjone gaminamam romui toliau taikyti mažesnį akcizų tarifą nei visas akcizų tarifas alkoholiui, nustatytas Direktyvos 92/84/EEB (3) 3 straipsnyje, ir mažesnį rinkliavos, vadinamos „cotisation sur les boissons alcooliques“ (arba VSS), tarifą nei visas tarifas, pagal Prancūzijos nacionalinės teisės aktus taikomas tokiam tradiciniam romui;

               (2)

               pagal minėto Sprendimo Nr. 189/2014/ES 3 straipsnio 1 dalį sumažinti šio tradicinio romo akcizų ir VSS tarifai taikomi ne didesnei kaip 120 000 hektolitrų gryno alkoholio (toliau – hga) per metus kvotai;

               (3)

               2016 m. rugsėjo 22 d. Prancūzijos valdžios institucijos paprašė Komisijos pateikti techninės adaptacijos projektą, kuriuo metinė kvota padidinama nuo 120 000 hga iki 144 000 hga. Kartu su prašymu buvo pateikta ataskaita, kuria pagrindžiamas prašoma adaptacija. 2016 m. tradicinio romo gamintojai neturėjo pakankamai galimybių patekti į Prancūzijos žemyninės dalies rinką. Numatytiems augimo tempams buvo reikalinga 144 400 hga kvota, toks kiekis pasiektas 2016 m. pabaigoje. Todėl 120 000 hga metinė kvota turėtų būti padidinta iki 144 000 hga;

               (4)

               Tarybos sprendimu Nr. 189/2014/ES patvirtintos priemonės turi būti išanalizuotos ir turi būti atlikta išsamesnė visos sistemos peržiūra. Atliekant šią analizę turi būti atsižvelgta į Prancūzijos ataskaitą, nurodytą Sprendimo Nr. 189/2014/ES 4 straipsnyje;

               (5)

               120 000 hga kvota buvo išnaudota dar prieš pasibaigiant 2016 m. Atgaline data nuo 2016 m. sausio 1 d. nepadidinus kvotos, žala tradicinio romo gamintojams būtų didelė ir greičiausiai nepataisoma. Tradicinio romogamintojų ir jų stambiųjų mažmenininkų Prancūzijoje santykiai reglamentuojami metinėmis sutartimis, kuriose numatomi su patiekiamu kiekiu, pirkimo kaina ir galimomis nuolaidomis bei akcijomis susiję įsipareigojimai. Kvotos išeikvojimas sukėlė neprognozuotą didesnį a posteriori kvotą viršijančio kiekio apmokestinimą, nors metų pradžioje, kai pasirašomos sutartys, tradicinio romo gamintojai negalėjo numatyti, ar ir kiek bus viršyta kvota. Nepadidinus kvotos atgaline data, tradicinio romo gamintojai patirs didelių nuostolių, susijusių su kvotą viršijančiu kiekiu. Todėl reikėtų leisti padidinti kvotą atgaline data nuo 2016 m. sausio 1 d.;

               (6)

               kiti Sprendimo Nr. 189/2014/ES parametrai lieka nepakitę, o po Komisijos tarnybų atliktos nepriklausomos ekonominės analizės, baigtos 2016 m. liepos mėn., pasitvirtino, kad tradicinio romo iš Gvadelupos, Prancūzijos Gvianos, Martinikos ir Reunjono importas į Prancūziją sudaro tik labai mažą dalį bendro Prancūzijoje suvartojamo alkoholio kiekio. Dėl šios priežasties sumažintas mokesčių tarifas negali iškreipti konkurencijos nei Prancūzijos romo rinkoje, nei a fortiori bendrojoje rinkoje;

               (7)

               šis sprendimas neturi įtakos galimam Sutarties 107 ir 108 straipsnių taikymui;

               (8)

               todėl Sprendimą Nr. 189/2014/ES reikėtų atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Sprendimas Nr. 189/2014/ES iš dalies keičiamas taip:

               1)

               3 straipsnio 1 dalis pakeičiama taip:
               „1.   2 straipsnyje nurodytam romui taikytini 1 straipsnyje nurodyti sumažinti akcizų ir sumažinti VSS tarifai taikomi:

                           a)

                           ne didesnei kaip 120 000 hektolitrų gryno alkoholio per metus kvotai nuo 2014 m. sausio 1 d. iki 2015 m. gruodžio 31 d. ir

                           b)

                           ne didesnei kaip 144 000 hektolitrų gryno alkoholio per metus kvotai nuo 2016 m. sausio 1 d. iki 2020 m. gruodžio 31 d.“;

               2)

               5 straipsnis pakeičiamas taip:
               „5 straipsnis
               Šis sprendimas taikomas nuo 2014 m. sausio 1 d. iki 2020 m. gruodžio 31 d., išskyrus:

                           a)

                           1 straipsnį, 3 straipsnio 1 dalies a punktą ir 3 straipsnio 2 dalį, kurie taikomi nuo 2012 m. sausio 1 d., ir

                           b)

                           3 straipsnio 1 dalies b punktą, kuris taikomas nuo 2016 m. sausio 1 d.“

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. lapkričio 15 d.

            Tarybos vardu

            Pirmininkas

         J. AAB

      (1)  2017 m. spalio 24 d. nuomonė (dar nepaskelbta Oficialiajame leidinyje).

      (2)  2014 m. vasario 20 d. Tarybos sprendimas Nr. 189/2014/ES, kuriuo Prancūzijai leidžiama taikyti sumažintus tam tikrų netiesioginių mokesčių tarifus tradiciniam Gvadelupoje, Prancūzijos Gvianoje, Martinikoje ir Reunjone gaminamam romui ir kuriuo panaikinamas Sprendimas 2007/659/EB (OL L 59, 2014 2 28, p. 1).

      (3)  1992 m. spalio 19 d. Tarybos direktyva 92/84/EEB dėl alkoholiui ir alkoholiniams gėrimams taikomų akcizo tarifų suderinimo (OL L 316, 1992 10 31, p. 29).